url: =Singapore ah Kawlgammi innteeng khat kumkhat sungbang khasum kipialo :: ZOMI DAILY\nposted on 18 August 2017 at 12:03 pm Lomkholna: News, Sawltak, Singapore, World\nSingapore gamsung ah innteeng nasem Domestic Worker in aom Kawlgammi numeikhat kumkhatsung dekphialbang khasum kipialo cimawk hi. Tua khasum apianuamlo innteeknu pen kum 30 aphakhin Li Jun kici minnei khat ahihi.\nKumkhat dekphialbang na semsaksak in khasum pianuamlomawk ahih manin mawhna nam 17 Charges tawh tua innteeknu thukibawl cih zanni in MOM (Ministry of Manpower) te’n Statement ah genkhia uhhi.\nSingapore Ministry of Manpower te genkhiatna ah tua Kawlgammi numei innteeng nasem pen abeisa 7 March 2016 kum akipan tukum 21 February 2017 dong Singaporean Li Jun te kiangah innnasem in aom cihi.\nKumkhat dekphial khasum piavetlo ahih manin, khasum apiakding akituat ciangin akigawm in $5700 bang tungtota hi.\nSingapore gam ii Employment of Foreign Manpower Act tawh kizui in thukhun azuilo suakmawk ahih manin, innteeknu pen thu akibawl ahihi. Tuaban ah adang innteeng nasemding Foreign Domestic Worker zong kawmbeh theinawnloding in thu kipia cih kiza hi.\nLi Jun pen 12 September 2017 ni ciangin thukhenzum ah thusitna kineikik dinga, amawhna kiciantak in aki lahkhiatleh liausum $10,000 bang ki liausak thei a, thongzong kum 1 sungbang ki kiasak theiding cihi. Liausum leh thong anih inzong daan kipiathei hi.\nHih thuthang tawh kizui in MOM te’n nasem te ahun manman in khasum piakding pulakkhia uhhi. Work Permit Conditions tawh kizui in nasem tepen khasum piakding in akiciangtanzawh ni 7 sung peuhmah in piakloh phamawh hi.\nTuaban ah innteek te’n Domestic Worker te ii khasum pen kepsak theilo hi. Nasem te’n hong kepsak in ci’n akunkun phialzongin kepsakkhuan omlo hi ci’n genkhia uhhi.\nAzenzen in Singapore gamsungah innteeng nasem in aomte’n khasum ahunhun in manman na ngahkei uhleh innteek te tungah ngetding hi a, hong piaktuankei uhleh MOM te ahi zongin, nasep hongguan Employment Agency te tungah zaksak pahding ahihi. Sawltak #zomidaily\nPrevious: Spain, Barcelona ah mawtaw khatin mipi nawkgawp in mi 13 si, 100 val liam\nNext: Red Bull dawndawn te guihtheih khamtheih zattawh kizom suakthei


timestamp: atn

url: =Malaysia, Johor ah Operasi lutin gamdangmi 514 kiman, Myanmar pawlkhat kihel :: ZOMI DAILY\nposted on 13 December 2017 at 11:53 am UTC+9:30 Lomkholna: Malaysia, News, Sawltak, World\nMalaysia, Johor Baru sungah nungkal Weekend sungah Operasi nasiatak in lutkawikawi a, gamdangmi phalna kician aneilo illegal akigawm in mi 514 kiman cih NST pan kiza hi. Zingsang khuavak madeuh in Operasi alut uh hi a, tua Operasi pen Codenamed “Op Gegar and Op Sapu” ci uhhi.\nMalaysia gamsung Immigration lamsang ah alianpen ahi Immigration Department director-general Datuk Seri Mustafar Ali ngiatin makaih in, Immigration Officers bekbek akigawm in 115 Officers takin gamdangmi amuhkhempeuh bansik ngekngek uhhi.\nTua Immigration Officers te honkhat pen Putrajaya panin apaingiat uh hi a, Johor sung aom Immigration Officers honkhattawh ki pawlkhawm in Operasi alut ahihi.\nTebrau IV Industrial Area leh Kota Tinggi sung aom zintunbuk Hostels nihleh cikimek sakna Massage Parlours 5 sungteng aom gamdangmi nasem Foreign Workers akigawm in mi 1399 te thusitna kinei hi. Operasi pen zankim Midnight panin akipan hi a, zingsang khuavakma 4am hunpawl in mansiangpan hi.\nImmigration Director-general in agenna ah thusitna aneih khempeuh lakpan in mi 514 te kimansuak cihi. Tuate lakah pasal 490 kihel uh a, numei pen 24 ahi uhhi. Matsuak athuakte pen Bangladesh, Indonesia, Nepal, Myanmar, China, Thailand, India cihbang gamtuamtuam panin Malaysia gamsung ah phalna kician neilo in nasep aguksep uh hi a, Immigration Act 1959/63 thukhun tawh akiman cihi.\nPawlkhat tepen Malaysia gamsung ah Visit in hongpai in omsuak, Overstay cihleh “Section 15(1)(c) of the Immigration Act” thukhun tawh akituaklo honkhat akiman cihi.\nTuaban ah Travel Document akician aneilo, Work Permit kician aneilo zong honkhat kiman ci a, akiman khempeuh pen avek un Setia Tropika aom Home Ministry Complex ah kipuak cih kiza hi.\nMalaysia Immigration Department te’n “Rehiring Programme” cihkhat nei uh a, tuavai tawh kisai in illegal immigrants akigawm in mi 600,000 te’n Signed up hongbawl uhhi ci’n Mustafar in genkhia hi. Tuciangciang mi 150,000 tepen tua Rehiring Programme Process pen mansiangta cihi.\nTua Rehiring Programme pen 31 December 2017 ni ciangin ahun abeiding hi a, gamdangmi nasemte leh nasep aguan te (Foreign workers leh Employers) te’n amanlang in Register bawlmengmeng uhhi. Hih bawltheihhun Deadline pen kikhinto loding hi ci’n Mustafar in genbeh hi.\nTuaban ah E-card (Enforcement Card) akici abawlte zong maikum 15 February 2018 ciangin ahun abeiding hita a, tuatezong Rehiring Programme ah Register abawlkik uh kulding cihi.\nTuaban ah Malaysia gamsung aom nasepnei Boss (Employers) te’nzong Permit neilo illegal immigrants peuhmah nasep guankei uhhen. Tuabangin nasep aguan aomleh Immigration Act thukhuntawh kizui in liausum RM10,000 panin RM50,000 kikal ki liausak theihi. Tuabek thamlo in thongzong kumkhat ki kiasakthei a, liausum leh thongdaan zong anih in ki piathei hi ci’n Mustafar in Warning piaknazong neikhia hi.\nMore: Kuala Lumpur, Jalan Alor sungah Operasi lutin mi 440 kiman\nTuabek thamlo, thukhun zuilo Boss tepen aneihsa innlelo Assets khempeuh kumpi in laksakthei bekthamlo, Bank Account zong ki khakcip sakthei hi, tuapen “nti-Money Laundering Act” thukhunzui in akisemthei ahihi ci’n genbeh hi. Sawltak #zomidaily\nPrevious: Tedim khuapi khantohna le Chin State bup motor hawlte omna mun\nNext: Malaysia, Johor Baru – Seremban lampi tungah mawtaw kiphukha, mi 5 si\nNu Catharina Ning Khan Vung tawh a nunungpen hunzatna video


url: =Makai haih na suah nop leh nungzui hoih suak in\nEimi akici athei azang te khempeuh pen nungzui hiathiat ding sangin makai aut pian vive kihi mawk a, anung zui ding bang om lo liangin dah huai mahmah phial mawk hi. Nung zuihdan kisin nailo siam nailo pi-in makai hihna ding tentan leh thusinna lam ah kitai in Nungzuih dan kithei lo ahih manin makai ih sep hangin picing leh lungsim kician, picinglungsim kinei zolo in ka mu hi.\nTopa Jesuh nungzui te zong en le hang, Kum tampi sung zuih hong kisin uh a, Nung zui hong siam mahmah uh tak ciangin Makaihdan zong hong siam pah uh a, supna sangin gualzawhna tampi hong muzaw pah uh hi.\nEnglish te " If you want to be a good leader, be a good follower" na ci uh hi. Tua dan hi. ei pawl bel Nungzuih dan zong siam nai lo nang leh kei a kipan makai ding ut pah, hong kipia leh zong no hong sem un ci a, nial ngam lo, hong kipiak loh ding bang dah tuak zaw zen, ut thei mahmah ahih hangin Biakna vai ahi a, leitung thuvai ah ahi zongin, mi makaihna nuai ah apa akihel ngei lah hi nai lo, ma kai direct a ut mawk ih ciang a adah huai mahmah hi.\nIh picing khan toh theihna dingin Makai sangin Nungzui ih siam phot ding kisam mahmah hi. Zomite Pasian thu um vive hinapi hangin LST sung ah Kima kaihzia dan kua mahin zui mahmah lo me te,\nTua akipanin Makaih sangin, Nungzuih siam ding Nang leh kei a kipan kisim pha tek ni cih hong han tawn ing.


url: =Dek lam tuk tum zong gal suak ~ Tual Khan Suan :: ZOMI DAILY\nposted on 10 December 2016 at 11:16 am UTC+9:30 Lomkholna: Article, Politics, Tualkhansuan\nA zatna: : I it mahmah leh i muan mahmah mite’n i siatna ding hong bawl thei a hih man in kidop ding zia thu genna in kizang hi.\nI nuntakna sungah i sung thu khempeuh a tel pen ei mah ki hi a, tua zom ah ei tawh kinai pen mite a hihi. Nisim a i om khoppih, i lup khoppih mite’n i lungsim puakzia, i hoihna leh i hoih lohna khempeuh midang te sangin hong tel zaw uh hi. I tha hatna a hi a, i tha nemna a hizongin ei hong tel mite in hong zo thei bek hi.Laisiangtho sungah a thahat Samson a kici tangval pa pen a gal Palestian mi thahat te sangin a mah tawh kinai pen, a thanemna leh a thahatna thei nungak khat in baihtak in zo hi.\nMihingte in khat veivei i hoihna kiphat sak pih in muan leh suan, tha hatna in i zang kha thei hi. Mel hoih te in a mel hoihna, sum leh pai hau te in a hauhna, leh thatang hatte in tha tang muangin gualzawhna i zong kha thei hi. A hih hangin tua bang i kiphat sak pih nate pen i tha nemna pen hi thei hi. “ Sik pen sik bek mah in zo hi” a kicih bangin mel hoihna pen mel hoihna mah in zo a, hauhsakna pen hauhsakna mah in zo hi. Hauhsakna kiphat sak pih mite hauhsakna mah vanzat in ki susia thei bek hi.\nGamsung ah sa nam kii (horn) nei sung pan sazuk pa i kii pen a kilawm pen leh a hoih pen a hihi. A pumpi a gol pen ganhing nam a hih loh hangin a kii hoih manin min ngah hi. A mah ( sa zuk pa) in zong hoih sa in gamsung ah tui a nek ciangin a mah leh a mah ki en in kiphat sakna in nei hi kici hi. Ahizong in tui a nek lai takin a kiang pan a mah a that ding humpi/ sahang hong pai a, gam sungah a tai ciangin a kii hangin khau gui ah awk hi. Humpi/sahang in hamsatna om lo in man in ne zo hi kici hi. A kiphat sak pih, a hoihna in a mah sihna suak hi. Tua bangin Absalom a kici tangval pa zong a gal te’n a delh lai tak in a ma kiphatsak pih a sam (hair) hangin sing hiang dawn ah kikhai a, a gal te’n nuamtak in that zo hi. I kiphat sak pih hoihna, hauhna leh pilna te in i nuntakna ah sihna hong pia thei hi.\nNidang lai hun in i pu leh pa te in a sam uh metlo in a sau teh a dek lam ah tum uhhi. Lusei ( tu hun a Mizo) te in a sam uh a lu zang ah tum uh a, Zomi te in a dek lam ah cih bangin sam tum zia na nei uh hi. Tu hun a film stars te bangin sam bawl zia tuamtuam cih bang omlo a, pianpih sam ( lamm sam ci phial ni) pen a kihawi suak a hihi. Sam hoih nei, sam sau nei te in kiphat sak pih uh hi. Hausa Phungkhothang ( a min a man kei leh a thei te’n a man hong gen un) pen Meitei Leeng ( Hausa) pa’n man in thong ( jail) ah koih in a thah ding ciangin a sam tum at tan in a zi kiang ah khak hi. Tua bangin pasal sam hoih te’n a sam sauna, hoihna te na kiphat sak pih mahmah uh hi. Tua hun lai in Zomi te pen sa leh gal beng/vai in kuan thei zel uh a, a gal lelh uh teh, gal te’n a sam uh tawh khai in that uh hi.\nMihing te nuntakna sungah i kiphatsak pih i hoihna leh i nuntak zia hong tel pen te pen ei a ding a lau huai dinmun hong puak te hi thei hi. I gal te sangin i kinai pih i lawm te pen a lau huai pen hi thei zaw hi. I tha hatna leh thanemna pen a gamla a om i galte in hong tel sangin i kiang a om i lawmte in hong tel zaw pekpek hi. Tua ahih manin hih thu a tel mahmah i pu leh pa te in a gamla a om i galte sangin i muan leh suan pen i lawm te in ei hong siasak thei zaw a hih man in i gamtatna ah kidop ding zia thu a gen uh ciangin “ dek lam tuk tum zong gal suak thei” hi ci’n thu na kihilh uh hi.\nJune 29, 2007 (Friday)\nPrevious: Malaysia OUG Plaza ah damiah lut, RM1 Million manneiding gukhia ~ ZD\nNext: ZAM Thupuak :: 11 December 2016


url: =ZOGAM.COM - Pu Sinthang Tonsing\nPu Sinthang Tonsing\nJ.M. Ngul Khan Pau | Wednesday, 13 June 2012 04:47 | Rev. Dr. J.M. Ngul Khan Pau | Hits: 1043\tKaihlam nuai ah November 15, 1932 ni in piang hi. A pianna nu leh pa in sihsan baihlua ahih manin a nu leh pa' mel "thei milmial ing," ci hi. Amau unau naupang mahmah lai tagah in hong khangkhia uh hi. A pa min Zellang hi a, a nu min Nemzaeng hi. Tua lai-in amau tenna innmun hoih lo hiding hiam, a mangmat simin a innuai uhah tuiluang mu den hi. A nu leh pate kum khat khawng bek kihalin a sih manun tagah genthei mahmah in hong khangkhia hi. Unau guk lakah li dam lai, sanggam numei khat leh pasal khat in hih leitung nusia zo uh hi.\nKHRISTIAN SUAHNA: A nu leh pate Khristian suaksa ahih manin a neutung a kipanin Topa lam lunggulhna nei uh hi. Tangval ding kipat laitak nattun natna (malaria) thuak in gim mahmah a, sih ding bek ngakin lungkham in a om lai-in nek ding zatui cih bang omlo ahih manin Singkawna gah leh namtul singzung tui dawnin na kikem hi. Nattun natna (khuasik) hangin gimlua ahih manin a kha van lamah va pai-in Jerusalem khuapi va mu hi. Tua khuapi pen na taang pempam a, puanngo silh khat in, "Leitungah nasep ding tam lua lai hong pia thei nai kei niteh, na ciahkik in," na ci hi. Tua panin Pasian in damna hong pia ding cih upna nei hi. Tua zawh sawt loin dam takpi a, a damkiksak Pasian muanhuai ahihna phawk hi. Tua-a kipan zu dawn leh vangtung gam tunglo ding kisakna lianpi nei hi.\nPILNA ZONNA: Sangkah dingin Takvom khua panin Mission Compound (Lamka) ah na kuan hi. Sum leh pai masuan ding neilo ahih manin heiga, tuga leh lawi lokaihna ding singka (laangkawn) cih bang zuakin NEIGM mission piak tawh lai na sim hi. Laitan VII ciang tua bangin haksapi tawh na zo hi. Tua panin Churachandpur Secondary School ah Class IX na sim a, tua kum laivuan ma in sum haksatna leh America gam tung ding "Navy" galkap Tedim khua ah kila cih za ahih manin na pai vingveng hi. Lamka panin Tedim lam a lawmte thum tawh na zuan uh hi. Tedim a tun ciangun galkap kilakna pen Kalemyo ahih manin Kawlpi dong na paisuk a, a kilah leh na lapah uh hi. Amau zak bang na hi loin America pai ding galkap hi loin China gam a Chiang Kai-shek pawlte do ding na hi hi. Shan state ah training a lak zawh ciangun amah galkap sungah ganhing kem dingin kha guk sung veterinary training na sinsak uh hi. Tua training zawh ciangin kum khat sung galdo in na kuan a, galphual ah a om sungin galveng hi. Tua bangin sem leh kum guk zawh ciangin veterinary doctor hi ding ci uh hi. Lungkim zo loin tua panin tawp a, zatui nasep lam sepnopna na nei hi. Kum khat kum nih zatui zuak a khua tuamtuam ah a vazuak leh tuahpha mahmah hi. Tua panin compounder sin ding lunggulh a, maban sin dingin nakpi in hanciam hi.\nNEK LEH TAK ZONNA: Topa in cidamna pia ahih manin septheih ding om bangbang hahkat takin semin hanciam hi. Compounder (zatang tuamtuam hel khawm a cina kep sinna) a lunggulh mahmah, a thungetna Topa in dawngin tua sintheihna dingin kumpi panin scholarship ngah a, tua tawh Imphal ah kum khat sung va sin hi. Tua sin theihna dingin certificate kisam a hih manin Class IX simna certificate Siapi Thianlam Vaiphei kiangah a va nget leh na pia pah hi. Compounder a sin zawh ciangin Kohima, Nagaland ah nasep va zong a, sepna ngah ahih manin Tuensang lamah pai hi. Tua munah siamah a sem Merenla Jamir tawh kimu in kiteng uh hi.\nManipur gamah zatui zuakna mah lunggulh ahih manin Nagaland lam nusia in hong kik uh a, zatui koi lai ah zuak leng hoih ding hiam cih ngaihsun in Singngat khua va pha hi. Tua Singngat khua ah sun hunin hotel khawngah laithai (cards) kimawlin sum kitah a muh ciangin ama sepna dingin hoih sa lo hi. Tua panin Bishenpur ah a behpa Jamkhanthang in sam a, tua laiah zatui sai hong ding a cih laitak Pa Thang in mundangah ah nasep kisuan kul ahih manin leh Meitei khua ah amah bek om ding a ngaihsut ciangin hoihsa theilo ahih manin khawlkik hi. Sugnu khua, Meitei te tenna khua mah ah ten ding khensat a, tua munah kumpi nasem Pa Vungkhawthang Tombing, Lianchinkhup Guite cih bang na om ahih manin amah zong tua laiah sumbuk khat hongin sumzon hong kipan hi. Tua lai-in a mangngilh theihloh khat pen a manglamin ama'n torchlight tawh Sugnu khua kim teng khempeuh tangsak hi cih mang mat hi. Tua mang panin Topa in hih munah kiphual dingin hong deih hi ding ci-in kipsak hi.\nSanginn khawngah pai in sangnaupangte kumpi phalna tawh vaccination va bawl koikoi a, Topa in midangte' damna dingin hong zang thei hi cih mu hi. Sum leh pai muhna bek dingin ngaihsun loin midangte huhna leh Topa min tawh sepna in ngaihsun ahih manin nasep nuam sa hi.\nTATE ADING LAIPILNA: Ama'n a lungulh zahin pilna laisin sim zolo, sim khalo kisa ahih manin a tate numei pasal sanginn hoih mahmah bekah kahsak ding "upna thuciam" in na nei hi. A tate laipilna ding ahih peuh leh bangmah hanciampih ngam loh ding neilo hi. "Sum leh pai hong pia leng, meikang leh gutate'n gu thei a, ahi zongin laipilna hong pia leng na damsung uh na khom ding uh hi," ci-in a tate' adingin ahih theih bangbangin saipih hi. 1985 pawlin a tanu lian pen Lucy Engjadim MRE kah dingin Tennessee Temple (USA) ah ama sum tawh na vak sawm hi. Guwahati a Reserve Bank of India khawngah India sum koih in Dimnu in US a tun ciangin na la ding cih bangin thu na vanpih hi. Tua zah in hanciampih ahih manin a tate tuni in amau mabunna ciatah lawhcing mahmah uh hi. Ama lunggulh mah bangin a tate in laipilna hih a nuai a bangin tuni in na nei uh hi.\n1. Nu Lucy Engjadim, BRE, MA, Executive Director, Elim Resource Center, Guwahati\n2. Pa Samuel Langkhanmung, MBBS, FCAMS, Addl. Medical Supt at DY Patil Hospital, Mumbai\n3. Lia Martha Vungkhanching, Ph.D., Associate Professor, California State University, USA\n4. Lia Elizabeth Haungaihman, MA, School Counselor, Hong Kong\n5. Lia Jenny Chingkhannem, Ph.D. Scholar, University of London, UK\n6. Lia Kareen Ninglianching, Ph.D. Scholar, Hong Kong University\n7. Nu Esther Thianbiak, BA, Founder & Principal Montessori "Joy of Learning" School, Bangalore\nLAWHCINNA THUGUK: Tagah a hong khangkhia, Topa in sum leh pai tawh thupha a piak ka mit tawh ka muh manin ama lawhcinna thuguk bang hiam cih ka dong hi. Ama'n hih a nuai a bangin hong dawng hi:\n1. Pasian phawk ding thupi kasa masa penpen hi. Sum leh pai muh bek hi loin, tua sumte bang ci zang na hiam cih ki-et ding thupi hi. Tua loin hauhna pen tomcik sungin maimang thei hi. Sum leh pai ih neih hangin Pasian mangngilhna in zat ding hi loin amah phawkna leh hong piapa' ahih manin zahtak ding hi.\n2. Sawm-a-khat hoih takin pia ding. Sugnu a sumbuk panin a kingah bangbang sawm a khat (1/10) hoih takin piak ding hanciam a, tua bangin piato ziahziah hi. Tuni dong tua bangin a hanciamna lenkip ahih manin Topa in thupha hong pia hi, ci hi. Moreh ah sumbukpi na nei in, leitung unau melmak hangin tua lam tawpsan hi. Kum 2002 panin missionary khat vak ding na kipanin tuni dong mah vak thei hi.\n3. Numei leh pasal vaiah thumaanna pen Pasian thupha sanna hi. Zatui a zuak lai-in sun leh zan mawtaw tawh zin koikoi hi. Ama mawtaw hawlpa (driver) bangin sum leh pai hauh manin numei tungah a gamtang dingin na muangmawh hi, tua banga a gamtat lam a muh loh ciangin lamdang sa mahmah hi. Sum leh pai neih manin mi tanu suksiatsak ding hilo hi cih pen ama thupi hi. Tua hangin a mawtaw hawlpa in zong kibawl hoihna in zang hi.\n4. Diktatna, thumaanna pen lawhcinna bulpi hi. Thumaanna pen sum leh pai zonna ah baih zenzen lo hi. Ahi zongin tup leh ngim in nei tawntung hi. Mi diktatte Pasian in domsang teitei hi. Sum leh pai ama khangah a neihpah loh hangin thupha namtuamtuamah sang teitei hi.\n5. Hauhna leh pilna ding lamdawt (short-cut) zong ken. Tomcik sunga hauh ding i sawmna hangin sum leh pai zonna ah zuak loh ding pi kizuak thei hi. Ahi zongin hun saupi ngaihsun theite adingin hauhna zong ngak kul hi. Tomcik sungin hauhna hong tun ciangin hauhdan kisiam nailo ahih manin kizangkhial thei hi. Hauhna kibung, lawhsam i cihte a tamzaw lamdawt zuih man hi nuam mahmah hi.\n6. U leh naute kepna hanciam ding. Topa in unau khat sungah i vekpi-in hong domto khin lo hi. Sum leh pai lama cihtheihna neite'n zong u leh naute huh theih bangbangin huh ding hi. Tagah a khangkhia ka hih manun Topa in koh unau kem dingin thupha hong pia hi ding hi, cih ka ngaihsutna hi. U leh naute ka khual manin Aizawl khuapi ah teng den loin Lamka lamah ka kileh kik hi.\n7. Ama hehpihna vaang hang hi. A taktak in ci leng, Pasian hehpihna leh vangpiakna loin bang mah tan kitung theilo hi. Tua bek hiloin, ka zi Merenla zong zuau gen thei lo, thutang mahmah khat hi. Topa in thudik thumaan in a gamta leh a kemcingte thupha pia hi cih kei muh dan hi.\nLA DEIHTUAM A NEIH: "Aw Hehpihna Khawvel Vakna" (Pathian Ngaihla 375, Dawng nih hong kisuaksak lo hi)\nKalvari tang sing khros tungah\nKa Toupa'n a hon bawl\nKa ngaihtuah chiang' lamdang lua sa'ng\nSihna mulkimhuai kei di'n thuak\nA sisan hong luang khia (2)\nI ngaklah ni hong tung pah ding\nI Toupa'n hon pikhawm nading\nTopa mel muta ning\nKhensa vualngaih u leh nau mu'n\nTangtawn khuapi tualah leng ning\nLawp veng lailung zuang veng (2)\nKhawvel tawp chiang thangvan tualah\nA tatsa teng kikhawm ding hi\nNunnuam sawlbang hei ding\nTua ah lungkham, buai, kahnate\nSih kikhen luankhi nul omlou\nNuam in kum veita ni (2)\nTHUKHUPNA: Ka sunghpa' Pu Sinthang Tonsing tangthu a kicing ahih loh hangin tutung PATE NI i zat tawh kituakin i phattuampihna a om khak leh cihna in kong gelh hi. A tanu Dimnu tawh ka kiten zawh uh kum 26 sungin amah tawh kithuzakna, holimna leh mailam kalsuan dingzia kikupna tamveipi ka nei thei uh hi. Leitung thu leh Pasian thu ama muhzia leh khantohna ding nasepna a lunglut dan ka theihpih hi. Tuni dongin ama sep theih omte thanuamtakin sem hi. Guwahati hong hawh ciangin zan khua bus tawh hong pai hun bang om a, tua bang ciang zong gim leh tawl gen loin sunhun khempeuh a sep ding na sem hi. Kum 1997 a Lamka buaina hangin Moreh ah a zatui zuakna innpi leh a sunga zatui khempeuh taisan hi. Tua bangin supna a neih hangin lungkiatna in zangloin a sep theih khempeuh khat bek siitloin tuni dong sem hi.\n"Tulai tuailai hi leng America gamah pilna sinin, nasem in ka kilawh ding," ci hi. Amah, tangval ding a kithawi laitakin zong America gam tun na sawm zo hi. Laisiamna pakta mahmah ahih manin a tate laipil ding deihna hangin sanginn hoih kicihna peuhpeuh ah na puak pahpah hi. Innkuan kikhopna a kineih ciangin phatna la a lunglen hong sa thei zel hi. Khatvei hong zin lai-in nitak innkuan kikhopna ka neihna uhah, a la deih dang khat: "Aw itna lamdang, aw tatna manpha, Ka khelh sawpsiang ding, a man piak thupi, Hiai thu hoih gen un hotdamna man bei, Mi khial kei ading, itna lamdang hi" cih khitui taak ngelhngelh in hong sa hi. Amah zong mikhial maisak ahih manin hoih lohna tampi nei kha ding hi. Ahi zongin ama tangthu panin Zomi papite'n thathak i lak ding deihna tawh hong kisuaksak hi. Topa in note thupha hong pia hen.\n* * * * * * YOU NEED TO LOGIN TO COMMENT | COMMENT NA PIAK NOP LEH NA LOGIN NGAI DING\n18th September, 2011 Ni a Ka Thiltuah Hobby Migensiat\tKawng a nikten kisiattang thei changchan…\tAmah zaw Pastor'zi a hi ta! III\tHon Khongaih Un\tAng a Tangta Ngei How to take on Social Sciences (and othe…\tOne Step At A Time\t"Pa, Nang sum nei maw...?"\tGospel Missionary Journey 2012\tKana thiltuah khak tei VI\tNgeinaseh\tDAVID:Belam Ching Kumpi #1\tAw Nang Zogam.Com T-Shirt!!\tPu Rosangliana (Zorock) tawh houlimna\tKana thil tuah khaktei\tChikchia Zogam hong paal ding?\tScholarship\tPipute biakna leh sakhua - IV\tPrev\nWind: 1.1 km/h - 45° NE\nRecorded @ 03:00 on 22 May 2013


url: =Israel Ah Mukluum Le Ngasa Biakinn Kihal ~ Thu Tatuam (Siyin News)\nIsrael Ah Mukluum Le Ngasa Biakinn Kihal\nFriday, June 19, 2015 Tapidaw Taw Kisai No comments\nIsrael ngam Galilee tuilii naina akisa Muklum le ngasa biakinn sia Jew khangno paikhial pawlkhat in June 17,2015 ni mei taw hal ahikom, mat thuak hi.\nTua biakinn kisakna munh sia TO JESU mualtung thuhilna aneilai , mukluum 5 le, ngasa 2 taw mihonpi 5000 val vaakna munh hi.\nBiakinn min sia Church of the Multiplication kici aa, "Mukluum le Ngasa Biakinn" zong kici in Galilee tuilii nitumna/ saksang , Tabgha akicina mun ah hi in, zingsang nai 3:00 pawl in meitaw akihal ci hi.\nBiakinn sak kumh kician ngawl in, Biakinn sia AD 480 pawl in alian zaw in kivawt aa, AD 614 Persians te suhsiat sak hi.\nKumh 1300 zawk 1888 ciang German Catholic pawlte in hi mun sia zon kipan ahihang 1892 ciang biakinn khat pian natu apicing in nasep kipan pheang aa, 1932 ciang mukluum le ngasa taw mipi vaakna mun ahisia thiangtel in biakinn sak kipan hi.


url: =Zomi COVID-19 Response: Makaipipa Report :: ZOMI DAILY\nposted on 22 April 2020 at 12:16 am Lomkholna: News, Zomi\nZomi COVID-19 Response: ZCRC Makaipipa President Report\nThuneite tawh mapanna\nKumpi thuneite tawh kikop in Kalaymyo khua sunga, Isolate te le duty lut siavuan siamahte, Quarantine te le duty lut siavuan siamahte nek le dawn ding nikhat in thumvei ta kipuak puak den a, ni 7 kipuak khin ta hi. Eite tangin ong kipiakhia a gamtangte siamsin le mimal khempeuh zahtakna i pia hi.\nKhai Kam gate buaina\nTu ni zingsang lamin Sagaing le Chin state gamgi, Khai Kam gate ah buaina lianpi khat piang hi. Kalaymyo lam gate thuneite in kuamah lut sak lo in a pusuak bek phal uh hi. Tua bang a pusuak bek phal in a lut a phal loh ciangin Khai Kam lam thuneite in zong kuamah sungtum pusuak sak loin a nih un khak cip tuak uhi. Hih bang hangin mipi sat suah in a buai semsem ciangin ZCRC pan Lawm Zam Thuam le Lawm Andrew Thatuang in mipi kho in thuneite tawh va kiho uh a, si san nai san suak loin vai khempeuh lem in gate hoih takin ki kan kik thei hi.\nKawlpi le khai Kam khua sung Lockdown te lak inn 49 tung antang ip lang ta kipuak hi. Antang pen U Thomas khanno tung pan hi hi.\nHun dang bang nawn loin volunteer nasep pen lauhuai lua mahmah ta hi. Amaute le a innkuanpihte bitna a om theihna dingin camp lut in innkuanpih tawh kizom nawnlo dingin kigel ta hi. Camp A pen ZSYO zumah kihong hi. Akisap leh a hun zui in Camp B zong Bishop phalna tawh Thuka Meedaw clinic ( Royal City mai )ah kihong ding hi.\nMipi adingin galmai samai ah hangsan takin a gamtang volunteers ading tuisiang, vanzat a kipan, nek le dawn ding a pia nuam te in ZYA zum le lawm Kim Tuang tungah kipia thei hi. Liantuang (President, Zomi COVID-19 Response Committee, April 21, 2020 (7:52PM)\nPrevious: Kikhelna le Maban nei theology kibat loh deuhna\nNext: Tedim leh MP (Member of Parliament)


url: =Leitung Mihing ~ Dal Sian Hung :: ZOMI DAILY\nposted on 18 November 2014 at 3:09 pm Lomkholna: Article, Dalsianhung\nLungsim neu mahmah pawlkhat, picing mahmah kasak omthei a, mite’ zahtak mahmah pawlkhat pen kisap khat neilai kasak omthei hi. Thuman mahmah a kigen pawlkhat zuau bubak tawh kidim kasak om veve a, mi zawngkhal khat a kigen pawlkhat picing kasak omthei hi.\nA sem nuam pawlkhat, om hithiat leh kacih nop om a, asem ngamlo pawlkhat hong kisat suah leh kacih om thei hi. Zing thobaih pawlkhat lumlai leh kacih omthei a, alol zolo pawlkhat thobaih leh kacih omthei hi.dalsianhung\nPak khempeuh in ling nei kimlo a, ling khempeuh zong pak kimlo hi. A uih khempeuh asia hilo a, asia khempeuh uih khinlo hi. Anui khempeuh alungdam hikhin lo uh a, akap khempeuh adah hikhin lo hi. Thunei khempeuh lauhuai khinlo hi. Dal Sian Hung\nPrevious: Siangsawn gam (Mun) leh Siangsawn Khua (khen khatna)\nNext: Jerusalem khuapi ah mi 4 kithat, mi 6 liam


url: =8. November 23, 2019 | Sanggamnu Gamtatzia ~ MUC\n8. November 23, 2019 | Sanggamnu Gamtatzia\nAdmin 8:26:00 PM 4Q2019 mission news, Articles, MISSION NEWS\nYvonne Mushimiyimana in a sangkahna-ah music concert lawp mahmahin, lasa dingin a min pia hi. A lawmte kiang panin puan le long pant kigak mahmah khat kawm hi. Mite mittu ding deihna tawh muksanza a san theithei leh mai nuh tuamtuam kinuh hi. A siam theih zahin lasa hi.\nA lasak khit ciangin khangno honkhat va pai uh a, bang hangin na siamnate selcip na hiam? ci-in dong ngei ngai uh hi. A lawmte khat in “ Long pant sau teeng nawn kei in. Tu a bangin kizem ta in. Na puansilh tawh kilawm mahmah hiteh. Hih bangin om suak in. SDA thu-um mi khat ii puansilhzia dingte tawh na pumpi kilawm kei,” ci uh hi.\nYvonne in tua bangin kiphatnate zaknopsa hi. Friday nitak hong tungin, a lawmte zotna bangin dance hall cihte ah va pai hi. A lawmte pawlkhat in tua bang munte ah pai lo-in biakinn ah kikhawm zaw uh hi. Yvonne in Sabbath ni-in biakinn ah va kikhawmsam hi. Ahi zongin pawlpi makaite in Yvonne in a lawmte tawh dance hall ah vapai cih za uh hi. A nga-un daan thuak uh hi. Li in mawhmai ding ngen uh a, Sabbath ni-in tua bangin gamta nawn lo dingin kiciam uh hi. Ahi zongin Yvonne in a khialhna maisak ding thuum nuam lo hi. “ Ka sep ngei teng mah sem nuam ing; lasa-in laam ding khol thei kei ning, pastor aw,” ci-in dawng kik hi.\nYvonne in Sabbath ni-in kikhawm pai lo hi. A puansilhte nidang bang lo-in a khel no no silh hi. A nunzia tampi kilamdang hi. A pai-na peuhpeuh ah mite in en lo-in om thei lo uh hi. A sawt lo-in a sangkahna-ah mi tampi in a gamtatzia hong thei uh hi.\nLa phuakin a la phuahte kideih mahmah khat hi-in, minthang semsem hi. Sangnaupangte a kipan sangsiate in a la phuahte ngai uh hi. Sanghuang sungah mi minthang khat hong suak hi. Yvonne in nasep tuamtuam nei-in ni khat khit ni khat a sangkah hong pelh to to hi. Laivuanna-ah mat tampi pi a ngah takteh mite lamdangsa hi. Sangkah ngei lo, mat hoih mahmah a ngah ciangin, a bangci dan hiam ci-in a kidot ciangin, Yvonne in dawng thei tuan lo hi. A nu in Yvonne adingin a thungetsakna hang hi ding hi.\nRwanda khuapi Kigali ah Yvonne in mi minthang khat a suah nading hanciam mahmah hi. Lasak leh laam tuah hi. Zu sai, night club, dance hall cihte ah lasa leh laam kawikawi hi. Mite etnop theih theih ding puan silh hi. A bil khatah bilbaih 3 bang koih hi. A nakah zong nakbah gol mahmah tuah hi. A pumpi leh a khut, a khe cihte ah taatoo tawh kidim hi.\nA nu le pa in tua bangin Yvonne gamtatzia a theih uh ciangin dah mahmah uh hi. A pa in sangsum ding khak nawn lo hi. Ahi zongin Yvonne in a ngei mah bang den hi. Yvonne in tua bangin lasa-in laamna pan a sum ngahte zat kicing lo ahih manin khuapi sung market khatah numei puanzuakin hong om hi. Tua khit ciangin KG sang khatah laihilh hi. Jean tom mah teengin, bilbah tampi, muksan mahmah tawh sangkahin naupangte in muhnopsa mahmah uh hi. A gamtatzia kideih lo ahih manin night club bekah nasem thei hi. A cih nading dang thei nawn lo hi.\nNi khat inn ah tawlnga-in a om laitak a inn gei SDA biakinn panin Pasian thugenna khat za hi. Tua thu kigen ngai nuam lo hi. Kongkhaksan a, a lupna khaan sungah la ngai-in lum hi.\nA zingciangin pastor in a thugen zom kik hi. Tua bangin a zingteh zong a thugen zom kik hi. Kaal 3 sung Ruyenzi SDA pawlpi in Pasian thugenna nei hi. A tawpna-ah Yvonne in a inn panin tua thu kigen ngai hi. Thugensia pa thugen in Yvonne lungsim lawngkha-in, amah zong a zingteh thungai dingin biakinn ah hong kikhawm hi. A thungaihna panin Yvonne in kikhelin tui kiphum ding khentat hi.\nTu-in Yvonne in kum 27 cing khin hi. Pasian la tuamtuamte phuakin sa-in mi minthang khat hong suak hi. “ Siatna tuamtuam panin Topa in hong kemin Ama nasem dingin hong zang ahih manin Topa tungah ka lungdam mahmah hi. Ama hong kepna om keileh tuni dong ka nungta nawn kei ding hi,” ci-in tecipang hi.\nA nu le pa pantahna hangin amaute tungah zong lundamna ko hi. “ Pasian phawk lo-in Amah taisan hi mah taleng, ka nu hong thuhilhnate ka phawk a, ka nunzia hong kikhel hi,” ci-in pulaak hi.\nTu quarter Sabbath School 13 na sumpi in Kenya, Kisumu Adventist Zato adingin kipuak ding hi. MUC in Tongsial biakinn leh huang puah nadingin kipuak ding hi.


url: =Kawlgam SDA sangte Khantohnang by Dadal ~ MUC\nKawlgam SDA sangte Khantohnang by Dadal\nAdmin 7:59:00 PM Articles, Conference Pianna thu\nEducation tawh kisai ih thu kikup khopna te ka na zil suk suk teh, kei zong ka lung alut hi. Kei zong ka hun ngah sung hong kuppih thei ing.\nIh Kawlgam SDA sung phot phot ah, ei mah mah in kumpi Tan 10 lai ong khat sang, LST sang tan 10 lai ong khat pen kipahtawi lo zaw pah phot mawk hi. Tua bang te hangin ih Kawlgam SDA sangte kua mah mah in hong thupi sim sak behlap lo pah ta uh hi. Tua bang din mun ih hih laitak in, Kawlgam SDA maikai te Administrator, Educator, Education Director, Principal, Teacher te in ah vaipuak lianpi a nei ka himawk ve le, cih ui meikang bangin nong kivei velvel loh un ahun cin teh cih tawh hong piang piang na in teh, cih theih te dingin deih bawl hak hi. Bang hang hiam cih leh ih Kawlgam pen Buddhism gamkhat hi aa, ih va phuut ngiat loh aa hong piang vat nam te ding in ka mu kei zaw hi.\nGtn. Hausa upa vaihawmte, khua sung gam uk pi te, township, state education officer te maingap bawl in, sang tawh kisai party/activities a omnak leh akisam leh akul bangin zasak ding, theisak bek thamlo in, kihel sak ding, sam ding in hun tomno khat bang pia ngiat ding:\nTua khit teh, amau’ zakngiat mah in, lai tawh, kam tawh, thunget na tawh,\n§ Social/Physical - kumpi sang te leh ko biakna sangte a level tawh kituak in competition nei khawm leng ut lua ung, cih pulaak ding (football kidemna, essay writing kidem na, sports tuam tuam, ngiansaan dotna/dawngna quizzes, adang tampi omlai)\n§ Financial - ka sang uh Kumpi’ hong theihpih na deih mah mah ung cih za za sak ding. (A kumpi’ khasumte hi masa lo-in,)\n§ Mental/Moral - kumpi sangte sin bang bang subjects leh objects te ban ah amau sin hun period dan in ka pai uh hi. (nong theih pih khak nai loh uh hangin ka kisin na uh sawt mah mah khin ta hi cih khawng zong, ei’ major subjects te emphasize masa lo phot ding,but hiphot zizen) thakhat in hong recognize pah sam lo ding uh ahih manin (kumpi zumkhak te ah ko zong ka khak uh hi, kumpi cih bang bang ka mang uh hi cih khawng)\n§ A dang tampi omlai hi.\n§ Vision – ka sang uh kumpi in hong ciapteh sak ding deihna pulak den den ding. (Sang in zong vision khat aa nei ngiat lel ding, ka vision uh hi ci eu lel ding)\n§ A tawp na pen ah, Full stop (.) hong cih ngau kei vua leh ih va phuut phuut ding kisam hi.\n§ GC tawh hilo in, Kawlgam Kumpi tawh kizop na ding hive’n, va kipan him him leng kuan hong khaktan sam diam?\nTua bangin ihsep takpi hong sang zawh kei vua leh, ko biakna aa tan 10/K12 phi khin te beek, kumpi tan 10 Exam phi theih na ding phalna beek hong vaihawm sak/ hong piak sak tapeuh un, ih va ci ngetnguut lai ding kisam hi. (a zen zen in ih va phi theihnang phalna bang ava ngah hizen in, ei pawl aa tan 10 te va gual tung tuang zaw mawk leh, eh hei..hite peuhmah pammaih lua ei. Ih gam akhangto sak ding sang naupang te himawk veu vua. Ziakai dektak mawk ve hangh ee) hong cih na mel uh kithei khol lo hi. Ei pawl sang pan aa te hong tungtuang zaw takpi mawk leh kumpi tawh ih kizop nang hong ol tuam mah mah pah ding ahi hi. Hih pen kiniam khiat tak aa ih va phul ngam ding kisam hi.\nA tung aa teng pen tu leh tu aa ih septheih pah ahi hi. Tu pan kipan leng tu zawh kum bang zah khit teh, a gah ki-at pan ding hi. Tangthu hoih nei ih cih te tu leh tu aa agah at pah te hi masa khollo hamtang zaw te uh hi. Accident ih tuah ding lam theikhol thei hi leng kizin khia ngam hetlo ding hi.\nKawlgam SDA Education leh Cidamna Nasep\nIh SDA sang te Kumpi ii recognition leh accreditation tawh kisai-in, ei Kawlgam sung aa om SDA te pen tu ciang dong, “Hi luung luung” lai ih hihman in, kumpite’ mai kimu masa khol lo ding hi. USA, Philippines, Thailand, Malaysia, etc… aa om SDA sangte pen Biakna lam genvet loh, a diak diak in a kumpi makai te mah mah uh in Health and Education pan theihpih phadiak uh hi.\nGalpi nih na khit pan, Ei Kawlgam SDA te bang pen Kumpi in hong theihpih ding na lian ihsep tawm mah mah ta hi. Ih Kawlgam kumpi te in ih muanhuai na hong muh na tawm lai mah mah or omlo zaw hiam? Ih gam’ aa dingin phattuam na apiang sak ih bawl’ bang teng hipeuh mah hiam? Mihing’ mitmuhna zong akisap na ciang om tham hi. Galpi nih na ma aa Rangoon Adventist Hospital leh Galpi nih na khit aa Sanpya Clinic te ih kisap kik mah mah lam phawk huai ta hi. Bang hangin hi bang ciang tawh lungkim thei thongmawk ih hi hiam? Zop kik nang lampi ih zon kul ta hilo hiam? Hih nasep asem nuam aa kitom tom te tha ih va piak piak ding ahi hi.\nIh net sungte ah mundang ah zato kilak cih te ih sim kha zeel hi. (ei SDA mimal bangzah hiam aw Zogam leh a tuam tuam) pan cina gimdiak pawlkhat ki dam nuam tek ahih manin, Kawlpi, Yangon aa om zato pi te kidelh suk halh halh zeel hi. Adventist Zato te kingai mah mah zaw ding hi napi. Ih theihloh SDA mimal tampi tak Kawlpi, Mandalay, Yangon te ah akilak om tham lai ding uh hi. Mawh na bei masiah cinat na, sihna cih te a ton khawm to to lai ding ahi hi. Ih cinat teh, ki lungneu mah mah tek hi. Tua laitak in, hong kiveh leh kihawlkhia lo-in kilungdam mah mah hi. Tua ban ah Pasian’ thu tawh tha hong kipia in, thu hong kinget sak teh, ih dampah lian kei zongin, kikha muang mah mah tham hi.\nGtn. Ei Kawlgam SDA in bang a Zato pi khat bang nei kik in hileng, GC tawh kizom ih hih manin, Zumpi pan International Level Dr/Nurse siam, Thailand, Malaysia, Philippines gamte pan ei kawlgam tawh kinai phadiak te bang hong kileh suk leh to sak thei lel ding uh hi. Kumpi Zato te in amai ngaap nawnloh cina te bang ei’ Zato in damsak zo leng, genvetloh in kumpi in hong paakta mah mah pah ding hi. Tua pan ih Zato te kumpi'n hong theihpih pah ding aa, a dang ahiang tuam tuam education lam zong hong lawh to thei pah ding hi. Bek thamlo in, ih thupuak Vantung Mi thumte' thupuak zong aza te in sannop hong satuam zaw lai ding uh hi.\nIh Topa Zeisu zong, Leitungah hong om’ lai in, cina te damsak, mittaw te khuamu sak, khelbaite lampai thei sak, misi te nungta sak, Amah mah in cidam’na lam ministry tawh nakpi tak in na hong sem hi. Tua pan in mitam pi tak in, ZEISU-MESSIAH cih pen kua cih hong tel na pah uh hi. U lian, makai te laithei te, thukham hilh siate, siampi te pawlkhat bang in zong tua pan na theihlawh uh aa, na hazat lawh laidep uh hi. A ol zaw leh amuibun zaw ding Topa in ahong lak na hi gige hi. Hih bang hong piang khit teh, Paul nasep dan te bangin aban takin zomto theileng tu aa sangin ki picing zaw kaan ding hi. Hih pen Buddhist te lak ah nasep na’ng weapon vanzat hoih mah mah khat ahi hi.\nMedical siam zong ei SDA sungah atam in tam mah mah ta hi. Ei Kawlgam sung pan zong, Private Zato pi khat ah asem thei ding Zatui leh zato siam/Nurse kicing ta ding hi hangh. Kawlgam khuahun zong hong hoih to to tek tek ta lai hi. Ih biakinn pen thunget na inn hong hi ding aa, ih zato te pen cidam’ na phual hong hi ding hi. Biakinn pen cidam’ na phual Zato dingin ih zat det leh, ih biakinn ah SDA lo cina luna te hong pai lo ding uh hi. Mihing mitmuh na ah Zato mah kizuan nuam zaw ding hi. Tua hih manin, cidam’ na phual Zatopi ngiat khat ih vaihawm ding kisam mah mah ta hi hang. Thunget na inn pen kicing mawh nawnlo ahi kei nam maw? A kikalh bang omlai deep zaw sop hi.\nEducation lam pang tawh bel tu aa din mun tawh Kawlgam kumpi in hong ciapteh sak ding hamsa lai tham dingin um ing. Tua ahih manin, Health lam tawh pan kik leng lampi kihong baih pen kha tam maw, ci ing. (Kumpi te zong a ci uh na thei buang ding hi ve’n), apilna uh Education bel tu aa ciang tawh a ci uh anat hang om thei lel ding uh hi.\nKumpi' ii recognition khat tei tei ih ngah masiah in, Kawlgam bup sung ih Gospel masuan zawhna ding pen ziakai lai ding hi. Ih Value System etphat huai tham mah mah sim ta hi. Topa'n hong makaih den hen!\n(A ban zoptoh lai ding hi)\nNB: Kei mimal Philosophy and Education ahih manin, kitel siam ni!\nA vei khiinkhian,


url: =ZO CULTURAL-cum-LITERATURE SOCIETY INDIA: Zogam zûn vâi by Rev. Mang Kho LIen\nZogam zûn vâi by Rev. Mang Kho LIen\nI. A kungsa i ngaina, i tatzie leh i laite puo tha kia vai:\nMinam khatciet in ngaina, tatzie leh lai nei ciet hi. Ngaina, tatzie leh lai kicien neilo nimam pen minam kicien kici theilo hi. I minam pen Pasien in ei hepina sungah sangmangte tungtawn in thupha ei pei in, khuo ei musah a, i ngaina i tatzie leh i laite i puosiem thei nadingin ei lam honpieh zo hi. Ngaina, tatzie leh lai cite pen minam khat in i nei gougil te ahi hi. I nei ahi ciengin, i puo ding a kisam ahi hi. Ngaina leh lai in minam nei hilo in, minam in a nei hizaw hi. I nei na in a nei pa puo hilo zaw in , a nei pa in a nei na a puosiem ding pen a pienzie hizaw hi. Tua ahicieng in, i kepsiem a i puo siem sih leh i minam hina a simmaw, a thudonlo, a ginalo ihina ang kilang ding hi.\na. Ngaiana leh tatzie\nZo ngaina, zo tatzie (Zo culture and Zo customs) te a hun zui-a puo ding a kisam ahi hi. Pawl khat in i puo nianua ding hilo in, ahi banga i om sah ding ahi hi, aci zong om hi. I ngaina lui pen ahi banga i kep siem mabangin tuhun tawh kituoh-a i puo ding zong kisam hi. A kipuo theilo ngaina pen hinna neilo ngaina hipai hi. A hun kikhelna tawh kizui-in i puo to thei sih leh tua i ngaina pen luui semsem in kung semsem a, etlawm nawnlo in eimama in zattah i sah lo hun zong tung thei hi.\nI minam ang khanto ciengin i ngaina zong ang khangto ding a, i tatzie te hing kilamdang in i khuomudan zong ang picing to ding hi. Tuama bangin tu ma kum zalom (Century) tampi hun lai-a i ngainate pen tuhun khang thate in mu kha nawnlo, thei kha nawnlo ban-ah zangh thei nawnlo hi. Tua hun lâia dîngin na hoi mama in, na kilawm mama nanleh tuhun ading in ang khanglui thusuo ta hi.Tua zieh in tu khang hun tawh a kituoh, a kibul thei, guol lah-ah a sungtang zo dingin tua a lui pen puoto in i kep siem ding kisam hi.\nHun ang kikhelna tawh kizui-in tatziete pen gen kullo in kikhel to hi. Gên kullo, sin kullo-a i khel suh tatzie pen sie hi, hoilo hi, ici thei tuon sih hi. Anneh tuidawn i kheel toto vuhi. Kipuo kizep zie i khel toto vuhi. Innsuon losuon i khel toto hi.A khel zolote a hamsie, mi banlo in I kigensie veve hi. Khuo hun leh khantona tawh kizûi-in i ham nangawn i kheel toto hi.\nTuateng gen kullo, sin klullo in khuohun in ei khel a, niel thei tuonlo i hileh bang dîngin i ngaina leh i laite a hun zui-in puo ding pha salo tadi ding i hi ahei? Leitung khuo hun ang kikhelna leh khantona in i tatzie ei khelto in, tua i khel tatzie in ngaina hing khel to a, ngaina ang kikhelto leh kamlemuate zong a mun leh a muol tawh kizui-in hing kikhel toto lel hi. Kikhelna nâh pienluo ahizieh in thei khahlopi-in zong i zang vua, i zongsang zo tham ta vuhi. I zongsatsa vuh thute pen ei a zongsangsa mite mama in khel zo i hi ciengin, a tahtah ciengin a kipai thei nawnlo thu ang suoh hi. Tua i paih thei nawnlo thu pen koima kipie theilo a, eimahaw' a ma hipai lel hi.\nTua ahizieh in Zote in i ngaina,i tatziete leh i hamte tuhun tawh kituoh-a i zatsa thute tawh lemtuo in a kungsâ teng tâthiem kia in zat thei suo zaw a, i etlawm sah dîng pen a kisam mama thu hi dîngin ka um hi. (Pu ZO news hawm-36 ah kizom kia ding hi)\nPosted by Author/Writer : Linguist list: http://www.sfs.uni-tuebingen.de/linguist/people/personal/get-personal-page1T.html at 1:32 AM


url: =Global Buanli Family: Tulaai Leitung Thuthang tuamtuam updates September 11, 2013\nTulaai Leitung Thuthang tuamtuam updates September 11, 2013\n· Kawlgam sung Mualtungmi namkee thautawi kipawlna ahi Shan minam pan SSA,Karen minam pan KNU te leh Kawlkumpi kilemna vaaihawm makaaite in 9/11/13 ni in Yangon khuapi a om Kilemna Innpi ah kimuhkhopna nei uhhi. Maaikaal sung ah KIO tetawh kimuding uh a, KIO te tawh athu uh ahoihleh October khasung in Kawlgambup kilempawipi kikhaamding hi ci in Yangon kilemna zumpi te in genkhia uhhi.\n· Kawlgam Democracy makaaipi leh NLD kawl party makaaipi Daw Aung San Suu Kyi Europe kuam gamthum khualzinna Poland gampan kipan a 9/11/13 ni in amah asam ahi Poland President lui Lech Walesa leh Poland Hlutdaw dawlnuai makaaipi Ewa Kopacz tawh kimukhawm uhhi. Zing 9/12/13 niciang in Poland President Bronislaw Komorowaki tawh kimukhawm ding uhhi.\n· USA gam ah tuma kum tampi laaipan in 911 ci in gamsung ah thukin huhna kisamte sapding in nazang uhhi. Mipawl khat te ading nuntaakna , hinna leh suahtaakna tampi tak hih 911 in pia in honkhiazo himah leh atamzaw tham in innkuan kikhenlawh , thuneuno tawh thongkiatlawh , Nupa nangawn anakikhen lawhna 911 ahihman in Pasian lungkimlo hiding hiven 9,11,2000 kum in Migilo te in WTC phuulpaai uh in mi 3,000 kiim in sihlawh uhhi. Tuni 9/11/13 ni peen WTC phawkna kum 12 cinna ahihmah bang in Libya gam ah Chris Stevens leh adang zumnasem mi 4 asihni kumkhat cinna phawkna zong ahhi. Hih lungleen khuangaihna phawkna in 9/11/13 zingsang tuungpan in New York khuapi WTC luui nuai ah President Obama leh ulian tampi te in daaitak in lukunna nei uhhi.\n· Syria Tual gaalvaaitawh kisai in President Obama in Gaalkaaptha tawh doding peen kidinkhawl phot a thudam in Russia tawh ma kipangkhawmding ci in 9/11/13 ni in Nuthawi bang in athukhensatna sa onglumlet kik hi. Congress pan kaapding leh kaap lohding mee khiatna nangawn dinkhawl sak phot hi. Russia te sawlna ahi Syria in a Chemical gaalvante uh UN tung ah apding in Syria te thukimna tawh kizui in 9/11/13 nitaaklam in UN Security inteekpi ahi US,Russia,China,French,German Britain gamten thukin thukikupna khat neiding uhhi.\n· Kenya gam nitumna lam Turkana region sung ah Tuibul hoih mahmah khat kimuhthak hi ci in 9/11/13 Kumpi thuneite in taangkokhia uhhi. Hizahta a tui hamsatna Africa gamkeu ah tui naak amuh uh lungdam mahmah uh a hih tuinaak in Kenya gam kum 70 sungbang tuipiazoding hi ci in genbeh uhhi.\n· Philippine gam Mindanao huam Zamboanga khuapi sung ah Muslim gamnuaimi te leh Philippine gaalkaapte 9/8/13 ni pan anasiatak in kido ahihman un khuanu khuapa te 9/11/13 ciang ah cimawh a ataaikhia mi 13,000 vaalta hi ci in Philippine kumpite in taanhkikhia uhhi.\n· Nungkum December kha sung a India gam Delhi khuapi Bus sung ah zatui sangnaupang kum 23 Abuan te lak ah Pasal 4 in 9/10/13 ni in Numeino abuanlam uh sianggenta uhhi. Hih mite thu akisit laaitak in thukhenzumpi innmaai ah khailum un ci in mipin lungphona neizihziah uh ahihman in bangcibang in thukikhen cihthu 9/13/13 ni taangkokhia ding uhhi.\n· Gaal hang a langnih kisangkhial in akikhaakcip Korea gam sak le khang te neihkhop Kaesong nasepna phualpi 9/16/13 ni hongkiktading in sak le khang makaaite in 9/11/13 ni in thukimna ngahta uhhi. Hih company ah N Korea gammi naseem 5,000 bang pha ahihi.


url: =LUNGTANG TUNGA KIGELH LAI By - Rev. Khoi Lam Thang - Laibu Saal\nHome > Thuluui/Articles > LUNGTANG TUNGA KIGELH LAI By - Rev. Khoi Lam Thang\nLUNGTANG TUNGA KIGELH LAI By - Rev. Khoi Lam Thang\n- Executive Secretary, Zomi Christian Literature Society (1996-1999)\n- General Secretary, Bible Society of Myanmar (2010 pan )\n“Lungtang tunga kigelh LAI” cih i thulu ahi hi. Ei Khristiante’ Pasian pen ‘LAI’ Pasian ahi hi.\nAmah mah in laigelh (Pai 24:12, Jer 31:33, Dan 5:5, 2Korin 3:3) a, midangte zong lai gelh dingin sawl (Jer 36:2, Mang 3:14, 9:19, 21:5) hi. A thute ‘Lai’ a ciapteh ding deihin thupha pia hi (Mang 1:3). Hi zaha Pasian in thupisa-in thupha a piak ‘Lai’ Zomite in i neih kipatna tangthu le tua ‘LAI’ lungtang tungah a kigelhzia ding thulu thumin khenin sut dih ni.\nA. (1) Zomite in ‘Lai’ nei lo ngei lo hi hang. Zomite in nidang sawtpi lai-in “LAI” nei ngei khin napi, savun tungah kigelh-a, Go Cin in nisa ah a pho leh ui-in na neksak ahih manin, lai a nei nawnlo ihi hi, cih tangthu i nei hi. Lai nei lo ngei lo hi hang. Nei ngei in a nei lokik ihi hi. Lungtang tungah kigelh lo-a, savun tung bekah kigelh ahih manin ui in hong neksak ahi hi.\nZogam tualsuak LAI hi a, Zotual Lai zong kici hi. Pu Pau Cin Hau in 1888-1902 kikal a dam loh hun sungin mangmuhna tawh Pasian kiang pan a ngah ahi hi. Tua manin “Laipianpa” min ngah lawh hi. Laimal 1050 pha a, awmal khat laimal khat ahi hi. La banga kisa diatdiat bu 61 pha-in, a bu simin a dawng a dawng2 in kikhen thuap lai hi. Zolai i neih ma-in mi masate in hih lai na zang uh hi. Pasian in Laipianpa tunga, a piak ‘LAI’ pen theihhuai, kephuai, sinhuai hi.\n1930 kumin Pau Cin Hau’ lai tawh ‘Mualtung thuhilhna’ kikhen khia hi. Tua ‘LAI’ pen Laipianpa’ ngah ‘Lai’ hi lo hi. A khuanung pian ‘LAI’3 ahi hi.\nRoman Alphabet (Mikang laimal) kizang Zolai pen Mangtual lai zong kici hi. Zomite lak-ah Tedim kampaute ‘Lai’ nei masa pen ihi kei hi. 1841 kumin Khumi lai, 1852 kumin Mara lai, 1857 kumin Kuki lai, 1865 kumin Asho lai, 1874 kumin Mizo lai, 1891 kumin Sihzang lai, 1894 kumin Khalkha lai na om khin hi. Carsonte nupa Khamtung hong tun ciangin, a omsa Khalkha lai puah uh-a, a lawmpa laisiam (Linguist) Tilbe zong kihuhsak hi. Ahi zongin Cope topa Khamtung gam hong tun (1908) hun ciangciang Zolai gelhdan5 ngeina kip kinei ciannai lo hi.\nTua hun lai-in Lusei gamah Lusei lai kilimzat mahmah khin-a, Tedim gam dong hong kizelsuk ngei hi. A sim ciangin e, bi, si kici loin, a, aw, bi, caw kici hi. Tua Lusei Zolai theih ol-in nitak sagih bangin siam uh ahih manin ni sagih lai na ci uh hi. Mualleguam lupzia zuiin Khuakhang lai zong a ci-om a, Aizawl lai zong kici hi.\nCope topa in a omsa laigelhdan tuamtuamte enkak-in, Khamtung gambup in a zattang theih ding, laigelhdan kip hong bawlsak hi. Tua ahih manin ‘tang kam’ (common language) i neihzawh nai loh hangin ‘tang lailung’ (common orthography) i nei hi. Falam, Khalkha, Tedim le Mizo dongin i lai oltakin kisimsak thei hi hang. Tua bang lailung pen Cope topa in a 1 Pau Cin Hau’ Lai i cih pen bu 6 in kikhen a, tuate in (1) Ii bu, (2) Min bu, (3) Dongh Leng bu, (4) Lun Sia bu, (5) Tha Tuk bu, (6) Thuam Zung bute ahi hi.\n2 Gentehna-in Ii bu pen, » ii om na ne ziing nu sim sii siik ci-in dawng kua kisuaha, a masa pen ii a kisin ciangin laila mal 20 pha leuleu hi. Tuate in » Ii bang khem tua in hong ci kawh tawh hawh ding ciah tah pil tom duai hak sau kawi pau cih ahi hi.\n3 Pu Thang Cin Kham, Pu Cin Khaw Gin, Pu Sian Khaw Cin le Pu Pau Za Dong te in a puah a zun uh Pau Cin Hau’ Lai ahi hi. 4 Tedim kampaute in Khalkha i cih pen Hakha cihna ahi hi. 5 ‘Laigelhdan’ i cih pen orthography i cih nopna hi-a, Cope topa hun lai-in ‘lailung’ na ci uh hi. omsate hong lepsak ahi hi. Ahih hangin a omsa Zolaite tawh kilamdang hi. Zo pau pen ‘awsang awniam’ nei kampau namte (tonal language) ahi hi. Ahih hangin tua awsang awniam lahnate (Diacretical marks) om lo hi. Zo awsuah (phonetics) tawh a kinai thei pen dingin Roman alphabet zangin hong bawlsak ahi hi.\nAhih hangin tua ‘lai’ pen thakhat thu-in a hoihpah a kippah hilo hi. Cope topa in a sih dong mah a puahpuah a zunzun hi-a, a hoihzaw a kipzaw dingin laih toto hi. Tua banga a puah tohtohzia, 1919 pan 1938 sung THE CHIN HILLS NEWS (Tunung ciangin CHN ci-in tomlak ding) sung siksan in kimu thei hi. Thu nih siksan in en leeng:\nMin (proper name) gelhdan bek siksanin en leng zong a nuaia bangin a khelkhelna a\npuahpuahna kimu thei hi. Tu ni dong i buaipih lai ‘Jesuh’ le ‘Khrih’ mah zong a kikhel mun\npen kammal ahi hi.\nKhrih = 1919 kumin Kaji, 1921 kumin Khaji, 1921 kumin Khazhi, 1927 kumin Khazih Jesuh = 1919 kumin Jeshu, 1920 kumin Jesu, 1923 kumin Zheishu, 1925 kumin Zeishu, 1927 kumin Zisu, 1929 kumin Zeisu Pasian = 1919 kumin Pashian, 1924 kumin Pasian Leitung = 1919 kumin Letung, 1923 kumin leitung Tapidaw = 1919 kumin Tawpido, 1921 kumin Tapidaw, 1922 kumin Tapidaw Inn = 1919 kumin in, 1920 kumin inn Yangon = 1919 kumin Zangvung,1923 kumin Zangun\nLailam ah Zomite sangin a khangto masa zaw Luseite (Mizo) laigelhzia ettehin na puah hi. Khalkhate Sayakyi Bawi Hu in “Cope topa in Luseite Haudala6 kiang pan Zolai gelhdan sin hi” ci hi. Tua ban-ah “Lunglei lam pan Tahan hong lal suk Pu Tuah Hrang kiang panin zong Cope topa in Lusei lai tampi theihbeh hi” kici hi. Lusei laigelhzia etteh a Zolai a puahzia CHN- 1921, November kha sungah; “Tunung ciangin Khamtung lai a ki-at ciangin, Lusei ngeina a kizui ding hi. A tawp lam a awsau a hihleh, tuma lam a, a ki-at mah bangin, a ki-at lai ding hi.” na kici hi.\nTua hun a kipanin Zolai malgawmna ah, ingh, langh, cingh, cihte kizang pah hi. Tuni dong\nmah a zangzang om lai hi. CHN- 1928, April sungah, laigelhdan puahna om leuleu a, “Mi kimkhat in s, sh, z, zh a kizangna ding a theikei uh hi. Hi bangin a kizang hi. a, e, o, aw a mai lamah s, leh z, a ki-at hi. Ahih hangin, ei, i, u, mailam ah, sh, zh, a ki-at ding hi. A masa in J a ki-at hi. Ahih hangin a nung ciangin J a ki-at nawn kei hi. Zh a ki-at ding hi. Banghang hiam cihleh Lusei ngeina tawh a kituak zaw hi” kici hi. Tua manin 1923 kumin Jesuh kammal pen Zisu hi loin Zheishu na kici hi.\n1922 kum Maymyo ah Zolai tanli sang neih ding a kivaihawm lai-in, Mikang kumpi in Laisiampa (Linguist) khat tungtawn laigelhzia thak khat zat ding gel hi. Hih thu-ah Cope topa lungkim lo hi. Ngaihsutna kituak lo ahih manin, a zat ding lailung khensat zo lo uh hi. Cope topa in: “Hih laigelhzia thak tawh Khamtung gamah lai kisin leh Kawlgam a om Zomite pen Mizo gam le Meitei gam a om a sanggamte uh tawh kigamla semsem ding hi,” na ci hi.\nTua hangin 1925 kum ciangin Cope topa’ lai, Zolai tanli sangah kizang a, tu-in simlemal, Kawlgam Vaigam a om Zomi kici khempeuh in lai kibang a zang ihi hi. Ei Tedim kampau 6 Kei ngaihsutna ah, Haudala a cih pen R. Dala hizaw dingin ka um hi. R. Dala minpi pen Ral Za Dala hi a, Tahan a om EFCM pawlpi pankhia pa Pu Lal Than Lian’ pianna pa ahi hi. Pu Ral Za Dala pen 1911 kum a kipan tuni dong a kizomsuak-a KHRISTIAN TLANGAU laihawm editor masa pen ahi hi.\nZomite a ding bek hi loin, Falam kam, Khalkha kam le Chinbok (Mindatte) kam tawh ‘Lai\nsinbu’ na bawlsak hi.\nCope topa in 1913 kumin a masa pen Zolai simbu hong bawlsak hi. Cope topa hong patsak\nlaigelhzia paipi zui-in kum 100 a kalsuan ta ihi hi. Kipuah toto a, tu dong mah a kipuahpuah lai ahi hi. Kampau nungta khat ahih leh a kampau le a lai kipuah toto a ngeina ahi hi. 1914 kum in “Tedim Labu” a masapen hong bawlsak hi. A hunhun in hong puahsak toto a, (1918, 1923) a sih dong 3 vei na bawl man hi. Tu in a 8 vei puahkikna ciang i tun ta hi. 1913 kum in Matthai Lai Siangtho tei na kipan hi. 1932 kum in Thuciam Thak Lai Siangtho tei na zosianga, British and Foreign Bible Society in na khen hi. Cope topa maban kizom toto a, 1977 kum in India pan kikhen Lai Siangtho, 1982 kumin Tedim ah a ki-ap Lai Siangtho i nei hi.\n“Zolai gelhzia a kip om nai lo hi” a ci makai pawlkhat om hi. Ataktak-in kip khin hi. A hunhun a i puah zelzel pen a kip man hizaw hi. Minam khangto, kampau nungta i hih leh i pau i lai dinkhawl ngeilo ding hi. Puahpuah zunzun kisam hi. Zomite mai ah kum 1000 val a khangto masa zaw Kawlte in zong a laigelhdan (owfykHusrf;) uh a hunhunin puahpuah lai uh hi.\nHih in khantohna lim, nuntakna lim ahi hi. Laimal gawmzia ahih leh a hunhun in kipuah hi.\nA hoihzaw ding a om leh puahpuah lai ding ahi hi.\nTua ahih manin Zolai gelhzia a hoih zaw semsem dingin i puah ding hi. Zo kammal thak gel committee cih khawng, Zolai gelhzia seminar cih khawng i neih zelzel ding leh i puah tohtoh ding ahi hi. Khang masate7 in na puah uh hi. Khang laite in puah ding hi hang. Khang sawnte in zong na puahpuah lai ding a, tua bangin i pau i lai nungta paisuak ding hi.\nRev Dr J.H Cope in hong puah hong zunsak i Zolai kepsiam mahmah ding kisam hi. Savun\ntawh laigelh hun hinawn lo hi. Ahih hangin ui in hong neksak thei lai ding ahih manin lungtang tungah gelh ding ahi hi. Tua ahih manin: C.(3)a Zomi a piang Zolai siam ding Hun saupi lai-a kipanin Zogam sung sangte ah Zolai hong sinsak nawnlo mah ahih manin khangthakte in Zolai kithei nawnlo tamawk hi. Tua bang ding mah a kivaihawm ahi hi. Zolai Zopau a man leh Zomi a beibei ta cihna ahi hi. Zomi ihih nak leh Zolai i theihkul hi. I Theih nadingin i sin kul hi. Kumpi sangte ah kisin nawnlo ahih manin, biakna lampan hanciamin sin ding ahi hi. Kumsimin Zolai sinna neih den ding kisam-a, a phamawh thu ahi hi. Khangthakte kum khat i hilh kei leh khang khat kizekai ding hi. Mai lamah Zolai simbu tan 4 pan kibehlap toto dinga, tan 10 sin theihna, degree lak theihna ciang hanciam ding hi hang.\nC.(3)b Zokhua cin ah Laibusaal nei ding\n7 Khang masate lak ah: Laipian Pau Cin Hau, Vul Za Thang, J. Gin Za Twang, J. Khat Suan, S. T. Hau Go, Gin Khat Suan, Sing Khaw Khai, T. Suan Khan Mang, P. Thuam Thang, Go Khen Thang cihte le India gam lam pan Siam Kung, Khup Za Go le a, kigen ban lo mi tampi om khin hi.\nCope kum 100 Jubilee khit ciangin Pawlpi (ahih kei leh Khua) ciat ah laibusaal (Library) khat ciat neih sawm dih ni. Tua laibusaal ah Zokam tawh a kihawm lai peuhmah koih kim ding hi hang. Tua bangah leitung thu vantung thu a kingah bangbang sim theih dingin koih ding ahi hi8. Koikoi om ta leng i thuzak, i thutheih kibat kim ding thupi hi. Khantoh manawh khangthakte in za lo, thei lo cih a om loh nadingin Zotate in hanciam ding hi hang.\nC.(3)c Zotate in Lai Siangtho sim ding\nLungtang tunga kigelh ding a thupi pen ‘Lai’ in Pasian kammal Lai Siangtho ahi hi. Kha\nnuntak nading le leitung nuntak nadingin kicing hi. Pasian kammal simin simsim simsim\nding hi hang. Nisimin sim ding hi a, nuntakpih ding zong ahi hi. Khristiante’ i neihsun\ngalhiam ahi hi.\nTua banah Lai Siangtho pen Zolai simin sim dih ni. I Lai Siangtho sunga Zolai gelhzia pen\netteh taak cing hi. A kicinlohna pawl khat om hi. Ahih hangin a hoihna tengteng lasiam\nleeng, Lai Siangtho tungtawnin Zolai siam theih luat hi. Tedim kampau tawh a kigelh laibu\nlak-ah a sah pen, a hoih pen, mitam in a sim pen laibu ahi hi.\nLai kawi khat zong a thei lo Zomite uliante tawh hong tukhawmsak thei pen Pa Pasian hi-a, Tua Pasian itna le gupna tawh a kikhen thei lo dingin Zolai le Pilsinna hong luang khawm hi. Korin Lai Siangtho (2 Korin 3) sunga kigelh Lungtang tunga kigelh lai pen 1 Hih bangin thu ka gen uh ciangin koleko a kiphattawm ka bang zel uh hiam? Midang pawlkhatte bangin note kiangah lah ding mihoih hihna lai ka kisam kei uh a, note in zong kote nong lah ding uh mihoih hihna lai a kisam na hi kei uh hi. 2 Note mahmah pen mihoih ka hihna uh lah nadingin kote’ lai na hi uh a, mi khempeuh in simin a theih nadingun kote’ lungtang tungah a kigelh lai na hi uh hi. 3 Hih lai pen Khrih mahmah in gelhin kote a hong puasak ahihna thu kitel mahmah hi. Laidal le suangpek tungah laitui le laikung tawh a kigelh hi lo a, mihing lungtang tungah a nungta Pasian Kha Siangtho tawh a kigelh ahi hi.\nCope Jubilee khit ciangin Zotate mihoih hihna lai a tuam kisam nawn loin, leitung in Pasian tate i hihna hong theih ding lunggulh huai ka sa hi. Zomi hihna ‘lai’ savun tungah laigelh nawn kei ni. Ui in hong neksak nuamin i kim i kiangah a gimnam diksa in vak kawiawi hi. Lungtang tungah a mang nawn lo dingin gelh ciat ni. Tua hileh kuamah in hong laksakm hong neksak zo nawn lo ding hi. Zota a kici khempeuh in Zolai Siamin, khuakim ah Cope phawkna Laibusaal hong ciat-in, Pasian kammal Lai Siangtho tawh kinahvawh den sawm leeng Kum 100 cin Jubilee bawl man nei pen ding hi.\nTedim Kam thu kizakna lai - 1919,\nThukituahna - 1948,\nLungvakna -1950, Hunthak - 1957,\nZomi Tangko - 1960, An late - 1972\nSiyin Baptist -1974\nKhanlawhna hun - 1974,\nKawlgam ah Journal 161 om a, Magazine 180 om (NLM 3.11.10) hi. Tedim kamtawh lai kikhawm a tawm pen in 65 bang om dingin kilamen hi.\nZolai Zunna - 1980, Pax - 1980\nPengkul - 1984,\nKeizang pute vaihunta - 1984\nYangon Awging - 1990,\nZougam zunna - 1990\nUpna laigil – 1990 Tahan awging - 1990\nCiimnuai Tongluan – 1990 Zomit - 1991\nNi kong hong – 1994 Zolus - 1994\nThangkai limlangh – 1997\nZo Huiva (Singapore) -1997\nSiyin News – 1998 Dikom - 1999\nMomno - 1999 Paknamtui - 2000\nTedim Khuavak – 2000 Zocia - 2000\nZomka – 2000\nAgape Tongdam - 2000\nCiimnuai Khuavak – 2000\nSTBA Laikhak - 2001\nZo aw -2002\nSeino - 2002\nSukte Chronicle – 2003\nMainawt - 2003\nCiimnuai News -2004\nLaizom - 2004,\nZo Lengthe – 2004\nZonu Tongluan - 2004\nAdvantists tangko Bawmta\nBOM Laitai (Tonsim)\nLungdamna Aw (Lamka)\nSingapore Thelnah (Singapore) Siyin Churches,\nThupha puak Thupha puak\nThupuak Tonzang lawm\nUpna Laigil Vaphual (Delhi)\nVontawi Zangsi Tongluan\nZo Aw quarterly (Guwahati)\nZokuam thawn – Tangko Zolawkta (Aizawl)\nZolengthe (Shillong) Palai\nItem Reviewed: LUNGTANG TUNGA KIGELH LAI By - Rev. Khoi Lam Thang Description: Rating: 5 Reviewed By: Cinpu Zomi


url: =USA, New Orleans Parade pawisung mawtaw khatin nawkgawp in mi 28 liam ~ ZD :: ZOMI DAILY\nposted on 26 February 2017 at 11:48 pm Lomkholna: News, Sawltak, USA, World\nUSA, Louisiana State sung aom New Orleans khua ah mikhat in mawtaw tawh Mardi Gras Parade enin aom mipite vaphul pheigawp ahih manin, mi 20 valbang liamin zato kipuak cih Reuters News pan kiza hi. Pickup Truck mawtaw khattawh aphual pheigawp hi a, tua mawtaw hawlpa pen zu hiam, guihtheih adangkhatpeuh hiam khamcihtak in akhamcip khat hihtuak ci’n Police te’n genkhia uhhi.\nNew Orleans Police te genna ah Saturday ni thupiang hi a, mipi te lamdung ah Parade enin aomlaitak anawkphei hi a, mipi te anawkphei banah mawtaw zong thumkhawng phupheigawp cihi.\nAliam te lakah mi 5 pen gimphadiak in, Hospital Trauma Center ah kikhoi ci a, Police te’n hihvai athu akancian laitak cih kiza hi.\nNew Orleans Police te’n hih Pickup Truck Driver papen mantheipah uh a, Fox Television tawh akizom WVEU-TV te’n Interview abawlna ah zu hiam, adang guihtheih hiam khatzawkzawk khamcip mahmahleh kilawm cihi.\nMayor Mitch Landrieu inzong Statement akhahkhiatna ah tua Driver papen “Drunk Driver” ci’n ciamteh hi.\nHihbang in zukham ankham khatin buaina abawl hangin New Orleans’ Mardi Gras Season Parades pen themcikzong nawngkaina, ziakaina omlo in ki zomsuakthei hi.\nDozens injured after truck plows into crowd in New Orleans\nPolice Chief Michael Harrison in News Conference ah agenkhiatna ah aliam vekpi kigawm in mi 28 hi a, tualak ah mi 21 tepen Local Hospitals tuamtuam ah kipuak cihi. Adang aliam 7 tepen Transport zatding utlo uh a, amauleh amau in ciahkhiathei uh cihi. Aliam lakah Police Officer khatzong kihel cih kiza hi.\nLocal Media te genna ah aliamte lakpan in mi 12 tepen gimphadiak, Critical Condition hi ci’n genkhia uhhi.\nRelated: Germany ah mawtaw khatin mipi ommuang laitak phulgawp in mi 1 si ~ ZD\nZukham mawtaw hawl ci’n aki ciamtehpa pen Police Department ii “Drunken-driving Officer” ah kikem in, thudotna kineilaiding cih kiza hi. ZD Sawltak #zomidaily\nPrevious: Malaysia, Alor Setar ah mawtaw kibung, mi 1 si, 12 liam ~ ZD\nNext: Kum 13 aphak akipan apano in buan athuak numeino naupaai ta ~ ZD\nBawngtal ki letmat 11 khawng ataw ah lutto in thuaklah mahmah ~ ZD\nSihna A Mong (Moment of Death) ~ Neng Pau


url: =Indonesia, Bali tuikulh tungah gunkuang 40 phialbang mei kanggawp :: ZOMI DAILY\nposted on 9 July 2018 at 11:00 pm Lomkholna: Indonesia, News, Sawltak, World\nIndonesia, Bali tuikulh tung aom Bali Port kici gunkuang leh tembaw te akhawlna ah meikanggawp cih AFP pan kiza hi. Meikatna hangin Firefighter te tuitungah meiphelh in buaimahmah uh a, Boat zong tampitak kisia hi.\nMeikat akipatna hunpen zanni zankim hunpawl kici a, gunkuang “Local Vessel” bekbek akigawm in 40 phialbang mei kanggawp hi. Ahi zongin asi aliam bel kuamah omlo bilbel hi.\nBali police spokesman Hengky Widjaja inzong tuciangciang asi aliam kuamah kizakha nailo hi ci’n genkhia hi.\nTua meikatna munpen Benoa Port kici a, Kuta kici khualzinte apainop diakna “Popular tourist hub” tawhzong akinai mahmah ahihi. Mei akat ciangin vandawn ah meikuang kilawnto ziahziah in, meikhu zong vomneinai in khukhia hi.\nFirefighter tepen buaimahmah uh a, zingsanglamdong meiphelh in kipei ngeingai uhhi.\nVideo: A massive fire laid waste to dozens of boats at a Bali port on Monday (July 9) as firefighters battled to bring the dramatic blaze under control. The fire started around after midnight on the Indonesian holiday island and quickly engulfed nearly 40 local vessels but no injuries were reported, police said.\nHih meikat laitak in gunkuanghawl Supriyanto kicipa ii genna ah amahpen Boat sungah a ihmu in aom hithiat kahi cihi. A khanlawh ciangin atuanna Boat ii atunglam mei akuang kamu a, tuaciangin ka khanglo cihi.\nTua meikuangpen manlangtak in kilawhphei ngeingei a, vanpuakna Cargo Ship pawlkhatzong mei kanggawp hi.\nAgeinai panin amukha te’n agenna ah hih meikat akipatna pen meikhau “Electrical Malfunction” hiding ci uh a, ahi zongin kumpi thunei te’n hih meikatna avaipen akansan laitak uh ahihi. Indonesia gamsung ah meitawh kisai zuihding thukhun “Fire Safety Regulation” te hoihtak kizuilo ahih manin, Accident meikatna piangthei zelzel kici hi. Sawltak #zomidaily\nPrevious: Najib in akimatvai Bail piakding acianlai RM500,000 piakhinta\nNext: Thai kuahawm sungah a awkcip naupang 4 ki hotkhiat behthei, mi 5 cianlai


url: =Live Worship - Zomi Community Network\nPosted by Zomi Social Network on October 26, 2011 at 1:50am in Live\nLive Worship Services & Preachings\nPermalink Reply by Zomi Social Network on October 26, 2011 at 2:04am\nTopa Zeisu it leh ngaih kong it Zomi te,\nZing nitak 6:30PM chiang in Keystone Hills Baptist Church, Sand Spring, OK ah Tulsa Zomi khangno te'n Pasian phatna lasakna leh thugen na nei ding hi. Pasian in Abraham tawh a thuchiam bawl Lungdamna Thupha, Isaac, Jacob kiang a a gen, Topa Zeisu in Vantung pan hong puak suk Pasian ukna gam Lungdamna thupha, Paul in a gen Galatians 3 na sung siksan in ki gen ding hi (Jn 3, Eph 3, Col 3 )\nLeitung mi khempeuh, nuntakna a nei khempeuh in lametna lianpi tawh a ngak uh Pasain Tapa te kilah khiat ding thupi pen pen thu khat (Romans 8:19) ahi hi.\nKhan International Intercession Ministries makaih na tawh Tulsa Zomi Khangno te White House, Capital Hills, UN Office New York, leh Ground Zero a thunget na limt e zong ki lak ding hi. Tulsa metro a om Zomi Khangno te'n tua ka omna uh a ki pan Ameirca bup, Leitung buppi minam khempeuh ih Kumpi Topa Zeisu min in gamlak a kipan khin ta hi. Leitung khuavak, minam khempeuh thupha ngah na ding a hogn ki sam khin ta hi! Thou in la na khuavak tangsak in Zomi!\nNa omna mun uh pan in Abraham Pasian, Isaac Pasian, Jacob Pasian, Israelte Galkap Mangpa, Israelte Siangthou Pa min tawh thuna nget pih un maw!\nAlunglut te'n hih a tung a website pan in na en thei ding uh hi.\nAhun ding pen US Central timezone (Oklahoma) Topa Thupha maw! Abraham thupha Zomi thupha hi ei Zeisu min in nakip sak pah un maw!\n(Paul) Zam Khan Thang\nPermalink Reply by Taang Sianpu on October 28, 2011 at 8:14pm\nRev. Pau Khai Live Message, Atlanta, GA\nUSA Zomi-te tawh hun zat khopna\nPermalink Reply by MichaelKhupTuang on October 28, 2011 at 8:20pm\nRev Pau Khan Khai tawh thun zak na hih a nuai ah Live tawh ki en thei hi\nSia Pau Khai tawh hun gelna...\nFri day --- October, 28, 2011\nAmun --- Upa Lianno te inn\n( The Lakes @ Indian Creek, Apt# 206 )\nAhun - --- 7:30pm - 10:00pm ( Live ...... 8:45 - aman ciang )\nSat day --- October 29, 2011\nAmun --- 1806 Fellowship Road\nAhun ---- 7:00pm - 10:00pm ( No Live )\nSun day --- October 30,2011\nAmun --- Zomi Laizom biakinn\nAhun --- 5:00pm - 8:00pm\n>> Live ... 5:20pm - aman ciang\nPermalink Reply by MichaelKhupTuang on October 28, 2011 at 8:21pm\nPermalink Reply by Taang Sianpu on October 29, 2011 at 10:11pm\nFGA Biakinn Konghong Pawi Live Video kilak ding\nPermalink Reply by Taang Sianpu on October 30, 2011 at 1:02am\nCity Harvest Church Live Worship Webcast\nPermalink Reply by Zomi Center on November 6, 2011 at 2:23am\nLIVE VIDEO CAST:\nMalaysia ah, ZRDP President Sia Vum Nang in Zomi Christian Fellowship (ZCF), Canaan Church ah a hunzatna.\nPermalink Reply by Z zo mi te han lung ciam... on November 14, 2011 at 5:22pm\nFGATulsa ah Nov 14-16,2011 Sung teng nitak sim nai 7:00pm pan 9:00pm dong KHASIANG THO TAWH KI SAI gencian na Sia Mungtawng in ong neih pih ding hi.Tua sungteng Live in na en in thupha khat teitei na ngah ding hi.Tua lo nidang teh zong Sunday ni sim in Live in Readmore


url: =Kei le Ka Boss pa ~ Khat Thang :: ZOMI DAILY\nposted on 1 December 2014 at 10:45 am Lomkholna: Article, Khatthang\nZingsang khat alarm ging valval ahih manin nasep kuan ding kithawi saisai-in, zekai ding patauhna tawh ka tai vingveng hi. Ni dangin alarm gin main khanglo lianlian hi napi ing, a zan nitakin ka lawm ngaihnu in “Sian gawm loh hi mai ni, gi bang I khen kul ding hi, kei singdang anglai khat na zuan ta ning” hong ci ahih manin a thu, a la om lopi hibang thu ka zak manin zan thapai ihmu lo ka hih man ahi hi.\nTua ni tawntung, ka nasepna-ah maitai zo lo-in, ka khitui bang luang zel kha hi. Ka lawmte hong muh ding ut lo lua ka hih manin, dailen buk peuhah pai-in ka kidik vatvat kha liang hi. Ka mai phiatin nasep ka zom teitei hi. Ka mai puak hong en gige ka manager pa in, “Mr. Thang aw, tu ni lunch va nekhawm ni” ci-in hong zawn ciciat hi. Nial nuam lo ka hih manin, ut lopipi, sun-an ka ne khawmuh hi. An nek khit ciangin, ka manager pa in, “tu ni na maitai zo lo ahi ciangin ka lungnop lo hi, bang tuak na hi tam, kong dong thei dia?” hong cipetpet mawk hi.\nKei zongin ka kuppih ding dang om tuan lo ahih manin, ka lawmngaihnu tawh a zan nitak ka kihona, zan ka ihmut theih lohna teng ka gen hi. Ka manager pa in tua ahih leh zingciang ni khat na tawlnga hithiat in, hong ci vat hi. Kei zong poi kei ee, boss aw, ka cih nop hangin ka nasep lut cil lai-a, nasepna sungah maitai den ding, customerte maitai takin hopih ding a deih ka manager pa thu gen phawk ka hih manin, aw! ka ci ta hi.\nA thai ciangin nasep ka kuankik hi. Tua ni pen, ka nasepna uh mei kisia-in, computerte down ahih manin nasep tampitak kiphelh hi. Ka company uh kumpi lampanin inspection semte hong lut sawnsawn hi. Ka manager pa lungtomin, maitai zo peuhmah lo-in, hong awtol bangbang keii hi. Nitak Inn ciah ding hun ciangin ka pusuah leh mawtaw parking ah manager pa a mawtaw sia in na bawl niloh ka tuak hi. A gei ka va neih a, “kong huh theih ding aom hiam?” ka cih hang, “piang thei ken teh tu zan ka mawtaw hiah nusia mai ning, ka Inn ah nong kha thei diam Mr. Thang?” hong ci-in, kei zong “kingah lua ei Boss!” ka ci hi.\nCaih ma-in ka boss pa tawh sai sung ka va lutkik pakuh a, ka boss pa-in a zumkha sung a, singkuang khat hong hongin van khat a koih bang khatin ka mu hi. Ahi zongin a khutah na khat peuh a tawi ka muh sak kei hi. Sai khakin Inn ka ciah uh hi. Ka boss pa Inn ka tunguh ciangin Inn sungah tawmvei ka zui suk hi. A zi-le-tate in “Pa hong tungta ci-in kawiin, nam keii uh hi, ka boss pa zong maitai-in, a zi, a tate hopihin lungnop mai mahmah mawk hi. Ka ciah khiat ciangin ka Boss pa in ka mawtaw gei dong hong kha-in, “Boss aw, tu ni I nasepna ah lawh cing het lo hang-a, na mawtaw bang sia sawnsawn a, Inn na tun teh bangci bangin na maitai in hi ci om thei mawk na hiam?” ci-in ka dong hi.\nKa boss pa in zong, “I ciah ma-in zum khansungah singkuang sung-a ka van koihna mu hiam?” hong ci hi. “Mu mah ing, ahih hang bang hiam thei keng?” ka cih leh tua pen, “tu ni tawntung a, I tuahsiatna, I ma kipelhnate leh ka hehsuahnate ka Inn ah pua nuam lo ka hih manin zumkha singkuang sungah a nusia ka hi hi. Tua teng pen zingteh a hoih zaw dingin ka bawlkik ding ahi hi.” hong ci mawk hi.\nKei zong tua ni-a kipanin matai takin nisim ka nasepna nuam sa-in, ka mapang den thei ta hi. Bang hang hiam cih leh ka Inn ah sing kuang nih tak nei ka hih man ahi hi. Singkuang khat pen lawmnu tawh ka lemlohna singkung hi a, a dang khat pen ahih leh Inn lam Nu le Pa, sanggam ulenaute vai taumtaumte singkuang ahi hi. Tu in, tua ka lawmngaihnu tung a, na kasakna singkuang pen tuipi sungah ka paiikhia zo ta hi. Lungdam. Khat Thang\nPrevious: GZI EU Center thu kizaksakna ~ JK Kam\nNext: Dikna thu ahi, Diksakna le Diktanna\nUpna Thukan ni\nPumpi leh sunglampilna\nMalaysia gamsung ah IS tawh akizom mi 3 kiman leuleu ~ ZD


url: =Leitung Khatna – Gam Thumna Zomite ~ Pu Zokhai :: ZOMI DAILY\nposted on 22 September 2018 at 6:12 pm Lomkholna: News, Zokhai, Zomi\nGam Thumna gualgen vaangthang USA, AUS, CAN, NZL, Scandinavian Gam tuamtuamte-ah teéng-in nuntaakna thak akipan Zomi sanggamte-in theihding leh zuihding-a akikhung I’ teénna gamte’ thu-omzia, thukhaám leh daanseh (ethic) tuamtuamte naaákpi-in kisam kasa-hi.\nTuakawm mah-in Zomi Pupa’ Ngeina hoihte-tawh kopkhawm lehang naákpi-in etlawm-in piicing ding-a, hongki deihgawh zahdong-in midangte’ lak-ah kilangh dinghi.\nZii leh Pasal Kaalthu Kizopna (Relationship Between Husband and Wife)\nZomite ataangpi-in gam thumna I-tun takciang-in “Numei’ Thuthu Zuihding” sakha uh-a, nupi khenkhat inzong “Kei’ Thuthu, kei’ tung-ah thuneihna nei keiteh” cih lungsim puapah liinleen thei-hi. Numeite’n phulaákna daan-in apasalte-uh a-ut bangbang-a cih guapguapna hong-om takciang-in pasalte’n thuaklah-in khutkhial nangawn dinmun atung tampi omhi.\nKhutkhial hiamgamh-a pasal hong-om takciang-in palik sap (dial 999, 911, 000) cihte meekding alawplua bang-in meekpah kankan-in intervention order khawng upmawh lohpi-in ngah ek-ek cihkhawng Zomi sung-ah omta-hi. Hihte-pen alaklawh tak-a thutheihna ziak ahihi.\nNupa kitawng thei-in kam kinial thei-a, ahizong-in hih innkuan maailam nuntaak nading, naupangte a-it penpending na’ pasal-mah, na’ zii-mah ahihlam amasa-a theihding ahihi. Thuneite-in thukhaám-pen thumanglo, hilhlah mite’ ading-a abawl hi-a, ei tua hilhlah mite asuak ding-a vaki pumpiakpiak hihang.\nPupate mo akipii ciang-in behlehphung-tawh kipii uhhi, banghanghiam cihleh nupa nihte akiteenna atheihpih theihpangte (witnesses) ding-a behlehphung-tawh maa akipang khawm ahihi. Tua kimlaai nulehpate nangawn-in hong theihpih selo-a no nupa kitotna, haiivaai kam kinialna, zawlluui vaái cih nengneng te-tawh kitawngsuk, palik sam, kikhen cihte ataktak-in akilawmlo, amulkimhuai nasepna ahihi.\nBehlehphung-tawh kiteenna, Pawlpi mite’ maai-ah kiteenna bawl luatluat pongmawk-in no nihgeel kaalthu lemlohna ciang-tawh kikhen cihte-pen Pupa’ ngeina palsat-in Pasian’ Thukhun palsat-hi. YESHUA-in, “Angkawmna longal-tawh azii amaá mi-in angkawm ahihman-in amawh ahihi”.\nZomi nupi khenkhat-pen apasal ukcip akicih ciang-a lungnuam ngaungau ahidiam theihloh: apasal-pen mi’ lak nangawn-ah maaigun sanh guapguap, hap lala, mitsiim damdam cihte thamlo-in apasalte-in kisap khatpeuh neileh thuum ngaungau, ngen khuankhuan cih zawzeen tepawl-pen nupa-nuam hilo-in Pupa’ ngeina leh Pasian’ Ngeina akalh numei gilo cihna ahihi. Pasian-in Paul tungtawn-in, “Pasal-in Numei’ Lutang ahihi….. A’ pasal’ tung-ah kipia-ngiat (submit: thumang ngiat) dinghi….”\nZomi ataangpi nasep thupi anei-meel omlo-in naham sepna lampian vive-ah I-om man-in English te’ lak pan-a lower class te ciangbek-tawh ki-thuahna tamzaw-a, tua lower class te-ah Kimaákna (Divorce) asaangpen hisese mahhi. Tua ziak-in English te’nzong tuaci lel-e cihlam-tawh kilehzawh bilbel cihkhawng Zomi tampi omkhinhi.\nEnglish piteek puteek: teek mahmah, pai khiamkhiam, anupa-vua kileen khiamkhiam cihte muh-in nei nawnlo-in akitawng guapguapteng, akikhen suasuateng, aki-maá guatguatteng etteh-in kinei hileh kilawm zahding-in kitotding, kivuakding, kikhenna leh kimaákna (seperation & divorce) olno tak-a hih ziauziau cihkhawng leh tuabang-a theihna leh thukhualna apiicinglo nupi papi khawngte akikhen lamding-a tawsawn-gawp thuthei kisa mawhlote-zong naákpi-in khial-hi.\nGam thuneite’nzong kikhenna leh kimaákna thapia lo-in tawsawn peuhmah lo-hi. 2007 kum-a kipan 2012 ciangdong Domestic Violence Case-tawh intervention order angen nupa kop tampitakte’ court paina-ah kampheen kaseem-a, Magistrate te’ thuhilhnate naákpi-in thupi kasa-hi. Online ahzong ka-khah ngeikhin zo-hi:\n“Na’ gam uh-ah haksatna tampi thuak-in hihteng-ah athak nuntaákna bittak-a innkuan lamthakding, haksatnate nopsakna-tawh laih-a kalthak suanding cih kimlaai banghang-a hihbang-a pasal-inlah hiamgamh, numei-inlah palik cipahpah, abangci nahi uhhiam?” ci-a ahap athuhilh om kawmkawm-hi.\nKithutheisak-in, “Amah-zong ethical lo-hi, unprofessional-hi” khawng aci deksuai ki-om khathei ding-a, ahizong-in ataktak-in haii hongsa lua mahmah cihna hilel-hi. Mihaite-in human rights-pen innkuan siat nading peuh-in zangh cihna hilel-hi. Hihzah cipakni! Zomi Pasian’ Thupha! Zokhai\nPrevious: ZAM Thupuak :: 23 Sep 18 (Refugee te hamphatna kipialo ding)\nNext: Na suahtak nopleh maisak in ~ Dong Mung


url: =I kizat theihna kibanglo hizaw ~ Dong Mung :: ZOMI DAILY\nposted on 11 October 2018 at 9:16 pm Lomkholna: Article, Dongmung\nKhatvei Heipi (Singphuk, Sing-eh/ekna kizang) in Teempan (Muukmul, Khamul kiatna kizang) kiangah, “Lawm Tempan aw, nang bel hiam mahmah diildeel napi ci’n kei zahin kizang thei lua kei maive teh aw,” a va ci hi.\n“Kei kizang theilo ka hihleh nang bangteng in kizang na hia lawm,” ci-in Tempan in a dawng kik hi.\nHeipi in, “En ve…Kei pen Singkung lianpipite phukna, Singkhuah, Singtumte ehkhapna cih dan a tuamtuam tampi om! Tua ka septe lah mihingte ading phattuamna a pia vive hilai,” a ci hi.\nTua ciangin Tempan in zong, “Lawm aw, kei zong ka septheihna hong gen ning maw… Kei pen nang danin Singkung, Singkhuah phukna, ehkhapna cih danin hong kizatloh hangin mihingte maitang tungah a po a mel uh a siasak zo phial muukmul, khamul cihte kiatna in hong kizang hiven. Kei hong zangin a muukmul khamulte hong kiatkhiat uh ciang mi pawlkhat bang hong melhoih tuam phial aive. Hong genbeh laileng muukmul, khamul bek hilo in pawlkhatte bangin a pumpi mun tuamtuam a multe kiatna khawngin hong zang thei lai hi ei,” ci-in a dawng hi.\nTua ciangin Heipi in, “Himah mawk ei mate lawm Tempan, nang pen na hiam mahmah hangin sing phukna, sing-ehna in hong kizanglo a, kei zong khauh mahmah in ka om gemgam hangin mukmul, khamul kiatna in hong kizang theilo… Ei mun tekah kimanna le thupitna lianpi a nei tuak hihang ei mataw,” a ci hi.\nTempan in zong, “Himah ei lawm Heipi aw, ei hihna ciat pan mite phattuam nading sem toto ni. Kei a lian, a thahat ci-in a thanem, bangmah theilote va neumuh nawnlo in nungta kalsuan ni ei,” a ci hi.\nMakai ihih manin nautangte va mawk neumuh ding hilo hi. Mi khempeuh in amau mun ciat ah thupitna nei hi.\nI hauh manin mizawngte va simmawh pah kei ni. Mi khempeuh in amau mun ciat ah thupitna nei hi.\nNa siam manin a siamlote va simmawh kha ken. Mi khempeuh in amau mun ciat ah thupitna nei hi.\nNa ginat manin a ginalo mite va neumuh kha kei in. Mihing khempeuh in eimau mun tekah thupitna kinei hi.\nHeipi khauh in a tak mahmah hangin mukmul, khamul kiatna in kizang theilo-a, Tempan a hiam mahmah deeldaal hangin singphukna le sing-eh/ekna in kizang theilo hi.\nI kizat theihna, i thahatna, i siamna, i hoihna kibanglo bek hi-a, mi khempeuh in eimau mun ciat ah thupitna kinei hi.\nTua ahih manin Heipi bangin a thupi a nasia mahmah a khauhpai munte ah hong kizang kha kei phial zongin Tempan bangin kuama phawk khakpih khollohna mun ah a thupi mahmah nasep a sem na hih manin lungneu, thanem kenla, maitai takin mainawt lel in… Lungdam, Dong Mung\nPrevious: Tulaitak Zomite’ Politics i dinmun- makaite leh siate’n a role uh theihhuai ~ Pau Khat Suan\nNext: Col. Khen Za Moong’ nuntak thupomzia ~ Lian Tuang


url: =Zi 70 leh Ta 60 Nei! ~ Hau Za Cin :: ZOMI DAILY\nposted on 13 March 2016 at 7:00 am Lomkholna: Article, Hauzacin\nEu-au se aw mate.\nWarren Jeffs kicipa pen USA gama Utah gamke sungah Fundamentalist Church of Jesus Christ of Latter Day Saints (FLDS) pawlpi makai sia ahi hi. 2007 kumin kum 10 jail taang dingin kikhum hi. Aman zi 70 leh ta 60 nei hi. Amau pawlpi in zi neih zah ding kham selo a, ut zahzah nei thei hilel hi. A pawlpi mahmah zong Church of Jesus Christ of Latter Day Saints pawlpi pan taikhia ahi hi. Ahang pen Polygamy a phalloh, a khaam uh ciang lungkimlo teng ahi uh hi.\n2008 kumin police te in Texas gamke sunga Eldorado kici mun ah FLDS te phualpi luh uh a, naupang 401 leh numei 133 honkhia uh hi. A luhna hang uh numei naupang kum 14 nangawn pasal zawhthawhthu tawh kineisak hi cih thu a om man hi.\nZi khat nei ding maw, tampi nei ding cih pen leilu leh leitaw, sak leh khangah a kithang mahmah ahi hi. Nitumna lamte in zi khat nei uh a, nisuahna lamte in zi tampi, a ut zahzah neithei uh hi cih pen leitung theihdan ahi hi. Gam tampi ah khangthak ding mi a tawmluat ciang zi tamneite in ta tam nei ding cih ngaihsutna om hihtuak hi.\nAhi zongin zi tam neih hun lai pen numeite in innsung innpua ah thuneihna khat zong a neih kikeuhloh hun, pasalte pumvak leh taneih bek nasep in a neih hun uh ahi hi. Numei kuamah zi tamnei pasal neikha a lungdam om ngeilo hi. Pasal khat numei tampi in neikhawm cih pen numeite lungdamna hilo bilbel hi.\nNorway gam pen leitungah nasep neilo a tawmna pen gam, naungek suak a tamna pen gam, mite a lungkim mahmahna gam hi, a khatna hi kici hi. A hang a kigen ciang amau numei leh pasal deidan hetlo in liangko kikim hi cih tawh kalsuan gam ahih man hi kici hi. Norway numei a tamzaw pasal neilo a ta nei ahi uh hi. Ahi zongin lungkim, nuamsa, thupi sim veve uh hi.\nZi tampi nei ding, ta tampi nei ding, innkuan tampi pha ding cih hunte a beibei hita hi. Biakna vaia zi tampi neite ahih leh bel thu tuam hi. Pasal khat numei tampi in neikhawm ding, kikop ding cih zong biakna vai hang khawng ahih kei leh kuamah in a ngaihsun nawnlo ahi hi. Numei in pasal khat neikhawm ding cih ngaihsutna a nei kipawlna American Fundamentalist Mormon Group, Principle Voices te bel thu tuam hi.\nPrevious: ZAM Thupuak :: 13 March 2016\nNext: Nang hilecin Na-bangcih tammaw? ~ Pu Zokhai\nSingapore ah Zika Virus ngah mi 38 kibehlap, akigawm mi 189 hita ~ ZD


url: =Amun tektek mahah om inteh ~ Dong Mung :: ZOMI DAILY\nposted on 12 December 2018 at 8:39 pm Lomkholna: Dongmung, News\nZan khat mi khat in lam kiang mei taan’na nuai-ah a Mawtaw tawh zongin akipei keei mi khat in a muh ciangin a kiangah va pai a, “Bang hih buambuam na hia,” a va cih leh “Ka Mawtaw tawh a zong hiveng aw,” ci-in a dawng hi.\nTua mi in zong a zon pih hi. Nai khat sung bang a zon’ khit uh ciangin mulo uh ahih manin “Na Mawtaw tawh hitak a na mansak takpi mah maw,” ci-in a dot kik ciangin “Ka inn sung hikha ngel in teh….Ahih hangin ka inn mei mit aihcia, mei taan’na ah hong zong hi’ng,” ci-in a dawng hi. Tua ciangin “Na innsung a na mansak ahihleh na innsung ah zong mawk ve…Hitak ah na zon hang mu peuhmah kei ni cei,” ci-in genpih a, a paisan hi.\nI nuntakna ah khat veivei eima inn sung buainate i ven’sak nadingin a pualam peuh i va zonga, midangte peuh i va ko kha thei hi. A taktakin eima innsung buaina pen i inn sung mah ah i vengsak thei ding hi.\nI mimal haksatna pen midangte kiang khawngah i va ko kha thei a, i haksatna hong veng dingin i lamen hi. Ei mimal haksatna pen ei mahmah in i vengsak thei bek ding hi.\nI minam sung buaina le haksatnate minam dangte kiangah i va ko kha thei a, mundang gamdang ah i va zong kha thei hi. Ei minam sung buaina pen ei minam sung bek mah ah i vengsak thei ding hi.\nI tawhtang i mansakna mun lian mah ah zong ni,,,tua hileh i mu baih ding hi.\nI nuntakna ah i buaina, i haksatnate a hang kankhia in, a mun tektek mah ah i vensak ding kisam hi.\nI buaina tuamtuamte a vengsak zo dingin Pasian in hihtheihna, thahatna, pilna, siamna, ciimna hong guan hi.\nPrevious: Ciimna in, Hauhna leh Pilna puaklah salo\nNext: Hoih veve ~ Tdkhen


url: =Itna bucing (Margarete Gawtier) Part 6 :: ZOMI DAILY\nposted on 22 January 2016 at 7:00 am UTC+9:30 Lomkholna: Article, ZomiQuavadis\n“Na lawmpa hong van piak velsak tei ve Margarette, a tam mante hi lailai.” Ferry in a cih leh Margarette in “Hong vanpiak I man leh cimliang guailianga a geiah hong tutsak man kituak kei lua..” na ci sawnsawn lailai.\nHihnu pen mi nasia mahmah, gal dinga adeih huai het lo khat himawk cih a kampau dan pa’n ka tel pah hi. Annekna sabuai ka kimkot khit uhciangin innteknu’ nasemnu Nainny (hihnu pen Margarette nasemte lakah mimuanhuai pen, a citak pen leh Margarette luanghawm khanah a kivui ni donga anusia lo nu ahi hi.\nMargarette in a diary a gelh zawh nawn loh ciang a ana gelhsak sak nu ahi hi. ) in ka hai dim tekun Whiskey hong sung a tua khit ciangin inteknu(Maragrette ) in “ tuni pen Kum khat val khit teh ka lawm it Ferry ong hawh kik I lopna leh maithak muakna in hih sabuai tunga zu leh sa kilui khempeuh kham takin ne in dawn ding hihang” ciin a zuhai hong laptoh khit teh nek leh dawn lam ka kipan pah uh hi.\nAnnek laitak ciamnuih cituamtuam genin ka holim uh a, zahmawh lam hong tun teh ko pasal gel sangin Margarette leh a zawlnu uangzaw sukzaw uh hi. Margarette bang nuam phadiak aitam lim nuih lua ahihman in a natna lungno hong khanglo a khuh cihtak mahin hong khuha, akhuh khawl thei lo ahih manin zunbuk lamah va tai phei liang hi. Ka lungsim sungah “Ala tazen!! Margarette aw na nasia veh e, a ciamnuih bawlte ama kam pana pusuak kheh dingin kilawm kei si…” ciin ka dah simsim hi.\nMargarette hong tun kik pak loh ciangin ka lung nuam thei lo in a paina zunbuk lamah keizong ka pai hi. Margaette pen zunbuk geia kikoih limlangpi maiah sisan khuh kheh liangin na khuh a, thazaw in na tucip hi. A mai leh a kam geia sisan bangte ka mainulneu tawh ka nulsak khit ciangin ka phei kham in ka lumsak a, hih thu ka gen hi.\n“Margarette kidom sin aw hehpih huai lua teh, hibang thuak dingin hong phal keng, kidom in maw..” ka cih kawmin ka aw hong linga ka khitui hong luang daudau mawk hi. Ka khitui luang ong muh ciangin “ bang hangin kap a, bang hangin tua bang thu hong gen na hiam? Kei numei gina lo leh sum tawh leitheih leltak, kuama it loh kuama ngaih loh adingin bang hangin na khitui luangsak na hiam?” ciin hong dong hi. Dawng kik thei nawn lo ka hihman in pomcip in amuk no dikdek ka tawp sak hi. Tuabanga husam dektak lianga itna man tawh ka tawp khit ciangin hibangin ka dawng kik thei pan hi.\n“Margarette aw hibanga na om kong muh ciangin na sa lua ka hihman in ka khitui ka kham zo kei hi…” ciin thu tampi ka gen a, ahizong ka thupatna in a lungsim khoihkha pen a hihman in ka gennop teng telsiam pah hi.\n“Hong ngai,hong it himawk ciai Duval. Tua na thugen teng ka zuau hi na cih kei leh na khantawn in kisik ding nai maw. Kei tungah tuabang kam teh kha ken maw…kisik kik takpi ding nahi Duval.’ ong ci leuleu hi.\n“Ka zuau hi ci ngei kei ning. Ka cih takpi mah hi. Cikmah hunin kisik kei ning.” Ka cih khit ciang khatvei ka huneih khempeuh tawh ka tawp leuleu hi. Amah zong a khitui hong luang hi. Tualai tak zunbuk kongkhak ong kihawngin Margarette zawlnu hong dak a, ka nih vua kinai taka om hong muh ciangin “Aw no zong tuaci maw, kibang hang ei leh..” aci nuam bang kek khatin paikheh pah vingveng hi.\nAma puan angkilh zong na kikilh kim lo in, asamte zong ana higawp ka muh ciangin ka zawlpa Ferry pen na mawk om het lo cih ka thei pah hi. Ferry pen a melhoih in kam zong siam a, Margarette zong na lim ngei in itna thu na kuppih khin ngei hi. Ahizong Margarette in na sang lo in lawm bangin na kholhpih ziau hi.\nKa lungsim sungah keilekei ka kidotdot thu khat om a, tuapen “Ferry ahileh a melhoih in, sumlepai zong hau a, thacing in nungak lam zong kiva mahmah hi. Siamna leh melhoih lamah keipen ama butkhau khih dingin zong akilawm lopi khat banghang in Margarette in amah sangin kei hong it hong ngai a hong tel zaw ahiam? ‘ cih dotna pen tudong mah ka kidongdong lai a, tudong mah lamdang ka sakna bei theinai lo hi.\nMargarette in hih thu hong dong hi “ Nong ngaih takpi leh kei kong cih bangbang nial khatzong nei lo in nong mang pahpah zo diam?” It lua ka hihmanin “Hong mang mah ning, tuni a kipan na sila hi ta ingh.” Ka cisuk pah geu hi.\n“Tua ahileh kei pen nong theihsa mah bangin sum tawh leitheih nungak khat ka hihman in keima sumzawnna ah bangbangin ka gamta zong nang hong kitholh lo ding hiteh. Kam khat zong hong pau lo ding hiteh. It cihtak in nong it ding bek hong deih ingh. Na kingap na?” hong cileuleu a, ka lukun in AW ka ci hi.\nLawmte omna lam zuan dinga ka kithawi lai takun “ tua leh Margarette bang hun teh I kimu kik thei tam?” ka cileh, pakbel sunga Camilie pak khat khiak in ka puan ang ip ah hong koihsak a “ Hih pak a vuai teh hong pai in” nui kawm hong hong ci hi. “Hih pak bang hun the vui ding?” “Zing teh zan nai 12 hun in vuai ding hi.”\n“Sawt si’n cia Margarette, kei lungzuangin na si man lo ding maw! Sun teh ong hawh kik zaw ning maw Please.” “Na thu kiciam zawh nai khat zong sawt nai lo pi, bangcia ka thu hong nial pah na hia? Tua bang ding aileh tun kikhen pah zawleng hoih zaw in teh Mr. Duval”\n“Kong it luat man hi ei Margarette,nang om lohna ah kei bek minute khat ka om ding zong kihta ngaungau inga tua hang hi. Hong maisak in maw.’\n“Itna sungh i kituah zawh nai khat zong sawt nai lo a khat vei maisak kul pah malam ding maw Mr. Duval? Mailam hunah bang I cici tam aw…awle..hong maisak ing ei.”\nTua zan ka kikhen uteh zingsang nai 4 hong sat dektak hi. Margarette in a ngah khak nai loh itna man kei tung pan bek ngah a, kenzong ka lunggulh leh ka zawnzawn itna taktak ama tungpan bek ngah ka hih manin ka lungnuam mahmah hi. (Bei nai lo) Francis Lamthang\nPrevious: Zomi Sonnet: Simlei ah Nopna Om Ding ~ Thawnpu\nNext: US gamsung khualzinna pawlkhat – 20


url: =Pu Chin Sian Thang vai zaksakna\nKong it Zomi u leh naau te:,\nCidam iin ih makaipi Pu Chin Sian Thang peen July 13, 2012, ni iin Los Angeles khua pi ah hong tung theih ahihmanin Topa' tung ah lungdam ko hangh.\nAmah peen a mit khua muhna deih zah iin hoih lo ahihmanin Pasian in thupha tuam vilvel a piak man aa amah a it mahmah Korea nupa khat Mr. & Mrs. Lee te ii deihsakna hang iin a mit velsak ding aa lamet loh pi aa Los Angeles a hong tung thei vat ahi hi.\nA hong tun ni zan iin a an kam lim loh zongh sawt pian ta mawk ahihmanin thaneem sim tham hi. Tua ahihmanin a Korean lawm te in amau gei nai aa Garden Suite Hotel and Resort, Los Angeles ah Friday zan khat a giak ding iin na gelsak uh hi.\nContact ka ngah theih aa a tunna mun ka theih ciang iin ka zi Maangno tawh ih makaipi Pu Thang mu ding iin tai 60 kim bang a kigamla Riverside, California pan ni tak nai 8.30 pm ka pusuak uh aa nai 9.30 pawl iin cidam iin ka va kimu khawm thei uh hi. Pu Thang tawh ka kimuh khak loh uh 1996 kum pek pan hi ta aa kum 17 dek tak mah hong hi ta ahihmanin hi bang aa cidam aa ka kimuh khawm kik uh ciang un ka nuam mahmah tuak uh aa thu tuamtuam kikum kiho iin zan 11.30 pm pawl ciang iin ka kikhen uh hi.\nTu ni, Sabbath ni, July 14, 2012, ni iin zato ah a mit kilak thei uh hi. Kawlgam ah amit a na khei ngei khin ahihmanin siavuan te in a sep dan ding uh khensat pah lian thei nai lo uh ahihmanin specialist doctor dang kiang ah 2nd opinion la nuam laai uh ahihmanin ih makaipi pa ii Los Angeles kim leh US gam bup aa a zin a vak, a sep a bawl ding thu tuamtuam te a hun ciang tan aa geltheihna bang mah om nai lo hi. Tua ahihmanin thu a om bangbang US gambup Zomi makai te kiang leh Zomi bup tung ah a hun hun iin thu omzia a hithei bang iin hong zasak zel ding hi'ng.\nZomi na laizom uh,\nMungno Gualnam, M.Com., MBA, CPA, CGMA\nPhone (C) 951-207-4237\nPhone (O) 951-509-2370


url: =Taiwan meileng atuahsiatma in ahawlpa in Speed-control System khakcip, mi 18 si, 187 liam :: ZOMI DAILY\nposted on 23 October 2018 at 6:37 pm Lomkholna: News, Sawltak, Taiwan, World\nTaiwan gamsung ah abeisa Sunday ni in meilengkhat tuahsia a, mi 18 takin sihlawh in, adangzong mi 187 takin liamlawh dikdek uhhi. Tua meileng tuahsiatna vaitawh kisai in meileng ahawlpa pen thusitna kinei a, Train Driver in agenkhiatna ah meilengpen atuahsiat madeuh in Speed-control System ka khakcip “Switched off” hi ci’n tuni Tuesday ni in Court ah genkhia cih Reuters pan kiza hi.\nSpeed-control System cihpen meileng ahatluat ciangin meileng ahatluat zenzenleh alenkiptheih nading, Control bawltheih nadingin akithuah ahihi. Tua ahatluatna alenkipdingpen ki khakcip ahih manin meilengpen hatlua mahmahin akibung, atuahsia kici hi.\nAbeisa in Taiwan gamsung ah meileng tuahsiatna kiza pakpak ngeilo ahih manin, hih Taiwan gamsung meileng tuahsiatna pen Decade kumtampi sungah ahuaisiapen “Taiwan’s worst rail crash in decades” ci’n ki ciamteh hi.\nHih meileng tuahsiatna tawh kisai in athu akancian ahi Government Investigation Team panin makai khatin agenkhiatna ah tua meilengpen mual leh guam atamna “Taiwan’s mountainous northeast” sungteng ah atai laitak in atuahsia cihi. Atuahsiat laitak in meileng ahatna pen naikhat in tai 87 (87 miles per hour/ 140 kmh) tawh atailaitak in atuahsia cihi.\nAtaktak in meileng ahatpenpen in hawlkhuan aompen naikhat in tai 46 (46 mph/ 74 kmh) hi a, ahi zongin azahnih dektak in hatsakgawp in taisakgawp ahih manin, tuahangin atuahsia kici hi.\nChief investigator Wu Ze-cheng in Reuters te tungah agen masakna ah Speed-control System akici Automatic Train Protection pen tuahsiatna apianma in ki khakcipkhin “Switch Off” hi ci’n genkhia hi. Tua tungtawn in banghangin Speed-control System pen ki khakcip hiam, amathu in aki khakciphiam, ahih keileh mikhatpeuh in akhakcip ngiathiam ci’n limtak akankhia uh ahihi.\nAthu limtak aki kankhit ciangin tua Speed-control System pen meileng ahawlpa in atuahsiat madeuhin meileng ziakaipian ahih manin, amanlang theithei in apaitheih nadingin Speed-control System khakcip in ahatsak hi ci’n thunei ahi Taiwan Yilan District Court pan Spokesman khatin Reuters te tungah genkhia hi.\nTuabangin meileng ahatsaknop manin Speed-control System pen khakcip a, ahi zongin adang Station khat atun ciangin Speed-control System pen hongkik nawnlo ahih manin, tuahsiatna apiangsak hiding kici hi. Tua ahih manin meileng ahawlpa pen zulhtatna tawh ki muangmawh in ki mawhsak mahmah hi. Meileng pen naksiat mahmahin, ki khekcip dikdek hi.\nMore: Yangon Airport leh khuasung meileng khawlna kikal Airport Shuttle mawtaw amanlang in taisak tading\nTua meileng ahawlpa pen amin You Zhen-zhong kici a, kum 48 aphakhin khat ahihi. Thunei te’n mankhiapah uh a, ahi zongin Taiwan sum T$500,000 (US$16,167) tawh Bail in khahkhiakik uhhi. Ahi zongin Taiwan gampanin gampualam koimah pialkhiatheilo dingin thu kipia cih kiza hi. Sawltak #zomidaily\nPrevious: ZRO/ZRA – Eastern Command (Press Release) 22 Oct 18\nNext: Malaysia, Shah Alam sungah thautawh kikapna piang, mi 2 liam


url: =Pakistan ah Sunday kikhop laitak Suicide Bomb ki sukham in mi 9 si, 57 liam :: ZOMI DAILY\nposted on 18 December 2017 at 11:24 pm Lomkholna: News, Pakistan, Sawltak, World\nPakistan gamsung aom Christian biakinn khatah migilo Suicide Bomber te lut uh a, Bomb puakkhamsak ahih manin mi 9 in sihlawh cih Fox News pan kiza hi. Suicide Bomber pen pasal 2 hi a, mi zatampi kikhawm in aomna biakinn sungah apuakkhamsak uh ahih manin, aliamzong mi tammahmah hi.\nQuetta khuasung aom Bethel Memorial Methodist Church kicihna biakinn sungah zanni Sunday ni in thupiang ahihi. Suicide Bomber te lakah khatpapen biakinn apualam ah ki kaplumthei hi.\nAdang khatzawpa pen biakinn amailam Entrance Hall dongah lutphei in, kikhawm Pasian thungei in aom kimlai mipi te thautawh kapphei masa hi. Tuakhit ciangin amahleh amah ki puakkhamsak cihi.\nKamphatna tawh hih Suicide Bomber papen biakinnsung Main Building asungtawn dongah luttheilo bilbel ahih manin, asi aliam atawmzaw ahihi.\nProvincial police chief Moazzam Jah in Reuters te tungah agenna ah biakinn asunglam ah mipi 400 dektakbang kikhawm in aom uh hi a, ahi zongin tua Suicide Bomber papen asungdong ah luttheilo bilbel cihi.\nAkhatpa pen aki kaplup khitciangin hihpa zong palik te’n akapliam uh hi a, ahi zongin amah leh amah ki puakkhamsak vive cihi.\nHih migilo 2 te ii gamtatna pen IS te’n ko ii khutzat hi ci’n pulakkhia uhhi.\nSunday biakinnsung Suicide Bomb kitam hangin asi pen mi 9 hi a, tualak ah numei 2 kihel hi. Aliam bekbek pen mi 57 hi a, tualak ah numei 5 leh naupang 2 zong kihel uhhi.\nAliam te lakah mi 7 tepen gimngawh phadiak, Critical Condition tawh kikem cihi.\nChristmas atunkuan ciangin Christian biakpiakna munte pen migilo te’n mitsuan in neiden uh ahih manin, hih biakinn zong akigingsa High Alert in akikoih ahihi. Tuabang in akigingsa in aomman mahin biakinn apualam ah angak in aom ahi Security Forces te’n Suicide Bomber khatpa pen akaplumthei uh ahihi. Tuahikei zenzenleh biakinn sungah akikhawmteng lakpan in asi aliampen honkhat kibehlap zawlai khading cihi.\nMore: Pawlpi Sang Nipi (Church School Sunday) ~ Lang Khan Khai\n2013 September khasung inzong migilo te’n eshawar Church sungah Suicide Bomb sukham uh a, mi 85 takin sihlawh hi. 2015 March khasung inzong Lahore khuasung ah Suicide Bomber mi 2 in biakinn mun 2 ah Suicide Bomb sukham uh ahih manin, mi 15 in sihlawh uhhi. Sawltak #zomidaily\nPrevious: Hong Kong ah nupi khatin atanu thatlum in apumpi semzangawp\nNext: 2018 ah bang ih semtam?


url: =Na RSD, UNHCR vai hoihtak kiging in :: ZOMI DAILY\nposted on 16 April 2018 at 7:30 am Lomkholna: Malaysia, News, Refugee, Zomi\nGambel galtai mikhat a hong ki ciapteh nadingin a thupi mahmah leh kal masa ahi Refugee Status Determination (RSD) cih pen UNHCR tawh na kizopna ah athupipen khat a hih lam khatvei ih kiphawk kiksak hi.\nAdiak in Malaysia a om 2013 Card te RSD interview appointment na ngah a kipan limtak a na tangthu na etphat nading ih kitheisak hi. Banghang hiam cihleh gambel galtai khat a santak/pomtak dinghiam cih sittelna ahih manin a hun nangah lai in kiking khol in.\nNa theihlohna sangin na kin lohna in na maban tampi hong khaktan ahih manin na masak dingte nunun keizaw in. eg. Card na neih naikei leh innnuai na tuah sukpak na ngawn zong a lauhuai hi, Palik/ Malaysia Pu ten Malaysia nong paina ahang hong dot ciang nadawnna pen gambel khat ading santak/ pom tak ahih kei leh tua na kampan apusuak kammal in UNHCR/ USA/ Australia hong tut zawh kei leh kawlgam hong tun ding a hih man in tu a na kampau leh natot lampi koi a tawp ding cih khinkhai sa in nungta hi.\nTuni na sepna in zingciang a na siksan ding hipah ahih manin a mawk na cihbang omlo in a thupi vive hi den hi. Tuni tuhun pen na nuntakna ah a thupipen a hihman in thupi nasakpen mah sepna ding nahun pia in. Tu mahmah a na hun nai 1 pen zingciang hong tungding nai 24 sang manpha zaw cih phawk in.\nRSD/UNHCR te thudotna na zawh kei leh bangzahta in hehpih huai dinmun natun hang UNHCR te lampi na tawn thei ngei kei ding hi. Lungdam! A telsiam ding Topa thupha hong pia hen.\nRSD LEH AUSSIE EMBASSY AH VAI NA NEIH LEH\nRSD leh Aussie embassy ah vai na neih leh ZAM zum ah hong pai masa in. Gambel galtai mikhat a hong ki ciapteh nadingin a thupi mahmah leh kal masa ahi Refugee Status Determination (RSD) cih pen UNHCR tawh na kizopna ah athupi pen khat a hih lam khatvei ih kiphawk kiksak hi.\nAdiak in Malaysia a om 2013 Card te RSD interview appointment na ngah a kipan limtak a na tangthu na etphat na ding ih kitheisak hi. Banghang hiam cihleh gambel galtai khat a santak/ pomtak dinghiam cih sittelna a hihman in a hun nangah lai in kiking khol in.\nNa theihloh na sangin na kinlohna in na maban tampi hong khaktan ahih manin na masak dingte nunun keizaw in.\nMore: RSD / UNHCR leh Galtai makaite Meeting kinei (March 24)\nRSD INTERVIEW KIKHAK DING\n16 April 2018 ni pan kipan in RSD interview te kha (2) sung kikhak phot ding cih thu kiza hi.\nPrevious: Malaysia, Kuala Lumpur leh Port Klang kikal atailai KTM meileng khat lampi panin pialkhia\nNext: Kidawm! Malaysia Zomi te\nTheihhuai ngeina Upadi le kumpi Upadi ~ Michael Thang Do Dal